Garapen Iraunkorrerako Helburuak (GIH) | Fraternidad-Muprespa\n2015eko irailean, Nazio Batuen kide guztiek Garapen Iraunkorraren 2030 Agenda mundu mailako ekintza-plana onartu zuten. Bertan, garapen iraunkorrerako 17 helburuak proposatu ziren. Helburu horiek 169 ekintza biltzen zituzten, guztiak zatiezinak eta lortzeko elkarri lotuak. Guztiak garapen iraunkorraren hiru arlotan banatzen ziren, oreka batean: soziala, ingurumena eta ekonomikoa.\nGarapen Iraunkorrerako Helburuak (GIH) pobreziari amaiera emateko, planeta babesteko eta pertsona guztiek bakea eta oparotasuna izan dezatela bermatzeko oinarrizko printzipioak dira.\n17 garapen iraunkorreko helburu dira, guztiak pertsonen eta planetaren mesedetan aldaketa positiboak lortzeko ahaleginak batzera bideratuak.\n2012an Rio de Janeiron Garapen Iraunkorrari buruzko Nazio Batuen Konferentzian sortu ziren, geure munduak dituen ingurumen-, politika- eta ekonomia-erronken aurrean mundu mailako helburu multzo bat sortzeko.\nNazio Batuen Batzar Nagusiak bere egin zituen 2015eko bere biltzarrean.\n2016ko urtarrilean abiatu ziren azkenik, eta Nazio Batuen Garapen Programaren (NBGP) politikak eta finantzazioa bideratzen dituzte 15 urtez.\n2016. urtetik 2030. urtera arte\nFraternidad-Mupresparen ekarpena GIHetara\n3. helburua. Osasuna eta ongizatea.\nOhitura osasungarriak sustatzen ditugu gure enpresa elkartuetako langileen artean, horretarako behar diren baliabide eta tresnak eskainita “Ongizaterako bidean” ibilbide osasungarriaren bitartez.\nIngurune osasungarriak sustatzen ditugu geure “Osasunaren txokoa” web-atarian, argitalpenak eta berriak argitaratuta.\nDibulgazio-ekintzak burutzen ditugu\nGure enpresei enpresa osasungarriaren ziurtagiria ateratzen laguntzen diegu\nBide-segurtasunari buruzko aurrez aurreko tailerrak ematen ditugu estatu mailan. Laneko bide-segurtasunaren astea ere burutzen dugu, probintzia guztietan jarduerak eginez.\nUrtero, gure Escolástico Zaldívar sariekin, aitorpena egiten diegu laneko arriskuen prebentzioarekin konpromiso handia izanik prebentzio-araudia betetze hutsaz harago langileen segurtasuna, osasuna eta ongizatea hobetzeko prebentzio-jarduerak gauzatu dituztela edo gauzatzen ari direla frogatzen duten enpresa elkartuei.\n2018an, Fraternidad-Muprespak “Osasungarriak Gara” urtea ospatu zuen, Mutualitateko langileen bizitza osasuntsuari buruzko filosofia, bai lan arloan bai arlo pertsonalean, hobetzeko eta sendotzeko.\n5. helburua. Genero berdintasuna\nFraternidad-Mupreskak 2018an berritu zuen bere atxikitze-konpromisoa 2010etik Nazio Batuen Munduko Hitzarmenaren erakunde sinatzaile gisa. Berritzean, soldata-arrakalaren aurka borrokatzeko gure konpromisoa adierazi genuen. Urte horretan bertan, 2017ko txostena aurkeztu zen, non jasotzen baitzen Maila aurreratuko 21 irizpide betetzen genituela.\nIII. Berdintasun Plana, 2018-2020 aldirako. Gizonen eta emakumeen arteko berdintasun eraginkorraren printzipioa bermatzeko legezko betebeharretatik harago doana.\n2016tik Berdintasun Bereizgarria dugu enpresan, hots, Osasun, Gizarte Zerbitzu eta Berdintasun Ministerioak lan-eremuan emakumeen eta gizonen arteko aukera-berdintasunerako politiken garapenean berdintasun-neurriak edo -planak ezartzeagatik nabarmentzen diren erakundeei ematen dien bikaintasun-marka. (DIE Sarea).\nEmakumearen eta Aukera Berdintasunerako Institutuaren “Emakume gehiago, enpresa hobeagoak” programari atxiki ginen 2016an, 4 urteren buruan zuzendaritza postuetan emakumeen presentzia handitzeko, aipatu mailetan ordezkagarritasun-oreka lortu arte.\nINGEPRE Proiektua sortu da 17. GIHarekin bat, emakumezko langileen laneko segurtasun eta osasun esparruan genero-ikuspegia txertatzea eta laneko ezbehar-tasaren murrizte etengabea bilatzea xede duena.\n6. helburua. Ur garbia eta saneamendua\nUr-kontsumoaren murrizketa, uraren kontsumoa murrizteko helburuak ezarrita.\nKomunetan deskarga bikoitzeko edo eteteko sistemak instalatzea hainbat zentrotan.\nUra aurrezteko gailuen erabilpena hainbat zentrotan.\nKontzientziazioa, berrien bitartez eta Ingurumen Praktika Onen Gidaren bidez.\nUrteko Txostenean eta Iraunkortasunaren Memorian ur-kontsumoak argitaratzen dira, non GRI-4Gtik kalkulatutako adierazleak jasotzen baitira.\n7. helburua. Energia eskuragarri eta ez kutsatzailea\nEnergia berdearen erabilpena\nEguzki-energiako eta energia fotovoltaikoko moduluak instalatzea.\nMurrizketa plan bat prestatu eta ezartzea, energia-efizientziarako neurriekin.\nAutotransformadoreen erabilpena argindar aktiboaren eta erreaktiboaren kontsumoa gutxitzeko.\nArgindar-kontsumoa murrizteko teleneurketa eta telekudeaketa sistema instalatzea, argiztapen-protokolo batekin batera, eguzkiaren eta erabileraren orduen arabera.\nAuto elektriko bat eta beste hibrido bat erostea, eta ibilgailu elektrikoen erabilpenerako azpiegiturak (karga-guneak) instalatzea.\nEraikuntza-irizpide efiziente eta bioklimatikoak aukeratzea azpiegitura berriak diseinatzerakoan edo daudenak aldatzerakoan.\nArgi-sentsoreak erabiltzea hainbat zentrotako argi naturaleko gunetan.\nOhiko argiteria konbentzionala pixkanaka Led argiztapenaz ordezkatzea.\nENERGY STAR etiketadun 52 funtzio anitzeko ekipo erostea.\nFraternidad-Muprespa Habana Ospitaleak Platinozko LEED ziurtagiria lortu du, ingurumen ikuspegitik eraikinen diseinuan, eraikuntzan, eragiketan eta mantentze-lanetan dugun bikaintasunari aitortza.\n8. helburua. Lan duina eta hazkunde ekonomikoa\nKontingentzia profesionalak murrizteko ikertu, garatu eta berritu egiten dugu.\nKontingentzia profesionalak kontrolatzen eta murrizten laguntzen dugu.\nIstripuen gaineko ikerketak egin daitezen aholkularitza ematen dugu.\nEnpresa-jarduerak koordinatzen aholkatzen dugu.\n10Prebentzioa zabaltzen dugu. Lan-arriskuen garrantzia azpimarratzen dugu.\nETE-ei lanpostuak egokitzen aholkatzen diegu.\nVision Zero zabaltzen eta ezartzen laguntzen dugu.\npreviene web-a, lan-arriskuen prebentziora eta osasunaren kultura garatzera zuzendutako ataria.\nPrebentzioaren Astea burutzen dugu, Mutua osoa hamaika jardueren bidez inplikatzen den proiektua, alegia.\n9. helburua. Industria, berrikuntza eta azpiegiturak\n2019an Fraternidad-Muprespa Habana Ospitalea zabaldu zen, eta baliabideen erabilpenean efizientzia optimoa lortzeko proiektatu eta diseinatu izan da hasiera-hasieratik. Jokabide horrek Platinozko LEED ziurtagiria ekarri dio. Eta bost izarreko AIS (Accessibility Indicator System) ziurtagiria, nazioarteko estandarrean irisgarritasun maila egiaztatzen duen kategoria gorena, hain zuzen.\nGainerako instalazioetan, eraikuntza-irizpide efiziente eta bioklimatikoak aukeratzea azpiegitura berriak diseinatzerakoan edo daudenak aldatzerakoan. 88 zentrotan dugu AIS ziurtagiria. Horietatik, seik (Gasteiz, Palma, Ripollet, Arrecife, Lorca eta Kordoba) bost izarrekoa lortu dute.\nFraternidad-Muprespa Habana Ospitalearen efizientzia\nBost izarreko AIS ziurtagiria\n12. helburua. Ekoizpen eta kontsumo arduratsuak eta 13. helburua. Klima babesteko ekintza\nPazientearen Ataria gestioak eta kontsultak online egiteko\nISO 14001 Ingurumen Kudeaketa Sistemaren ziurtagiria eta ezarpena.\nIngurumenari buruzko komunikazioen bidezko zabalpena barne eta kanpo mailan (Intranet, twitter, kartel-proiekzioa bere zentroetan, eta informazio-buletinak). Horrez gainera, Ingurumen Praktika Onen Gida bat ere badugu langile guztien eskura.\nGure Karbono Aztarnaren ISO 14064:2006 egiaztapena.\nEkonomia zirkularraren hitzarmenari eta Klima Ekintzarako Platafomari atxikipena, iraunkortasunarekin dugun konpromisoaren erakusle\n15. helburua. Lurreko ekosistemen bizitza\nPaperaren kontsumoa 5 tonatan murriztea 2018. urtean. Deforestazioa murrizteaz gain, horren CO2 emisio baliokideak ere murrizten ditu.\nBaso iraunkorretatik datorren paper-kontsumoa.\n17. helburua. Helburuak lortzeko aliantzak\nGu bezala gizarte ikuspegia bere ADNan daramaten erakundeak: engaiaturik lan osasunarekin, ezgaituekin, haurtzaroarekin, gazteekin, emakumearekin, familiarekin, enpleguarekin, adinekoekin...\n2030 agenda Inplementatzeko Ekintza Plana


0&nbsp &nbsp Iritzia&nbsp\nsource site Hala ere, ez da eztabaidatzeko eremurik gomendagarriena; izan ere, helburua ez da beste erabiltzaileekin ados jartzea, baizik eta garatzen den atmosfera egozentriko eta toxiko horren baitan, zarata ateratzea. Interneteko foruetan denok gara justizian, kazetaritzan edo politikan doktoreak; denok daukagu alkateari ehunka proposamen egiteke eta herriko alderdi politiko guztiak kritikatzeko ahalmena edo jakinduria. Izan ere, edozer gaitan gara adituak. Klik bat eta kitto.\nsee Oilategietan bezala, Eibar opina foruan ez dago inolako kontrolik, ez eta moderaziorik, anarkia hutsa da eta komentatzen diren gertakari ia gehienak bertako oiloak eta troll delakoak elikatzeko balio dute. Berehalakotasunak eskaintzen dizkigun abantailak dastatzea da helburua, hots, esklusiba edukitzea eta lehenengoak izatea iritzia ematen, gure ego maitea komentario positiboen bidez gizentzeko. Ondorioz, denbora libre asko dutenentzako aproposak diren amaiera gabeko eztabaidak sortzen dira.\ngo site Babesleak


Olaia Juaristi - Urola Kostako Hitza : Urola Kostako Hitza\nLuizia konpon dezaten zain\nOrue baserriko mendi magalak hainbat luizi izan ditu 1991n Nuarbeko urtegia eraiki zutenetik. Erakundeek "beste aldera begiratzen" dutela adierazi du baserri horretako Ione Otaegik.\nUrrakiko Igoeraren XXXVIII. edizioa jokatuko dute eskualdeko zazpi gidarik\nIgande goizean izango da proba, eta guztira, ia 60 gidarik parte hartuko dute. Gainera, Azpeitikoa izango da Euskadiko Mendiko Txapelketarako azken proba puntuagarria. Zapatuan, berriz, egiaztatze probak egingo dituzte epaitegiaren aurreko aparkalekuan.\n'Lurralde hotzak' dokumentalarekin emango diote hasiera Zinetogramen denboraldiari\nIratxe Fresneda zuzendaria Azkoitiko Baztartxo antzokian izango da gaur iluntzean filma aurkezten, eta emanaldiaren bukaeran, solasaldirako tartea irekiko dute. Hark azaldu duenez, Lurralde hotzak dokumentala "irudien estatusaren inguruko hausnarketa" da.\nAnaitasuna nagusi, Errege Koparen sailkapen faseko lehen neurketan\nAzkoitiarrek 2-1 irabazi dute etxean Urgatziren aurka. Errege Koparen sailkapen faseko hirugarren neurketa Aurrera Ondarroaren aurka jokatu dute datorren asteburuan.\nGozatua hartu dute haurrek Miriam Mendozaren ipuinak entzuten\nArratsalde ederra pasatu zuten atzo Azpeitiko Udal Liburutegiko ipuin kontaketa saiora gerturatu ziren haurrek. Urriaren 26an Maite Frankok eskainiko du 6 eta 7 urteko umeei zuzendutako saioa. Hara joateko, aurrez izena eman beharko da.\nZaintza zerbitzuko lan poltsa ireki dute Aizarnazabalen\nLan poltsan izena ematerakoan lehentasuna izango dute Aizarnazabalgo eskolako gurasoek.\nAzkoitia Lagunkoiak ikasturte berriko lehen bilera egin du\nMartxan da berriro Azkoitia Lagunkoia ekimena, eta atzo, asteazkena, bildu ziren dozena erdi lagun, osasun krisiaren ondorengo lehen bilera egiteko.\nHARA! Aizarnako Inaxio Urbieta 'Karter' elkarrizketatu du Joseba Argiñanok\nEuskal Telebistako 'Sukalerrian' saioan izan da Inaxio Urbieta 'Karter', eta errezeta prestatzeaz gain, Aizarnako bere baserria erakutsi du.


Agerraldi kopurua 1467\nSortua: 22 azaroa 2016\nGramatikaren lekua hizkuntzen ikas-irakaskuntzan. ECP\nSortua: 14 azaroa 2016\nGramatikari leku nabarmena aitortu izan zaio betidanik hizkuntzen irakaskuntzan. Baina hizkuntzaren dimentsio komunikatiboa aldarrikatzeak ikuspegi gramatikalaz gain ikuspegi pragmatikoa ere kontuan hartzea ekarri du, eta diskurtso egokiaz edota ez-egokiaz hitz egitea. Horrenbestez, curriculum-proiektu batean, eta, ezinbestez, gaitasun diskurtsiboetan oinarritutako programazioetan, gramatikaren lekua zein den erabakitzea izango da benetako erronka.\n"Gako-hitzak", eta ez "hitz-gakoak"\nSortua: 7 azaroa 2016\nInformatikan, gako-hitz moduan izendatzen dira Interneten bilaketak egiteko erabiltzen diren hitz giltzarriak. Webguneetan bilaketa eraginkorrak egiteko, gako-hitz egokiak aukeratu behar izaten dira. Baina, egoera horietan, behin baino gehiagotan sortu ohi zaigu zalantza: nola idatzi euskaraz erdarazko “palabra clave”, “mot-clé” edo “key word” hitzak?\nSortua: 2 azaroa 2016\nEl enfoque basado en los géneros textuales y la evaluación de la competencia discursiva\nSortua: 24 urria 2016\nGramatika-baliabideek zentzu berria hartzen dute testuaren ikuspegitik aztertzean. Horrela dio Angelica Alexopoulou-k eranskin eskaintzen den dokumentuan. Izan ere, testu-generoak eskaintzen duen perspektiba holistikoak aukera ematen du hizkuntza-baliabide guztiak ikuspegi ezberdinetatik lantzeko: funtzionala, nozionala, gramatikala zein pragmatikoa.


Moodlegunea: Ikastaro guztiak\n3.- Ebaluazio hezigarria\nIkastaro-kategoriak: Konpetentzia digitala 2021-22 Moodle hezkuntzan Curriculum Berria Curriculum Berria / 0.- Curriculum berriaren edukiak eta berrikuntzak Curriculum Berria / 1.- Estrategia pedagogiko-metodologikoak Curriculum Berria / 2 .- Hezkuntza Inklusiboa Curriculum Berria / 3.- Ebaluazio hezigarria Curriculum Berria / 4.- Ongizate emozionala Zuzendaritza Taldeen Prestakuntza\nHettero, auto, ko- eta talde-ebaluazioa\nCurriculuma eta ebaluazioa (LH)\n| Nola ebaluatu?\nEsku artean, curriculum berri bat dugu eta ezinbestekoa dugu guztiok batera norabide berdinean abiatzea. Curriculum berri horrek, era berean, sistemaren beraren eta irakasleon beharrak mahaigaineratu ditu.\nBNko aplikatiboan: 2022/05/03 - 2022/05/09\nBNko onarpena jaso ostean, Moodlegunean automatrikula egiteko epea : 2022/05/13 - 2022/05/26\nIkastaroaren hasiera/amaiera: 2022/05/16 - 2022/05/26\nEbaluazioa curriculum berrian nola islatzen den ezagutzea.\nEbaluazioa ikaskuntza-prozesu gisa ulertzea.\nPartaideen norbanako eta taldeko hausnarketa bultzatzea kideen arteko lankidetza eta saretzea sustatuz.\nEbaluazioa, prozesu gisa: ebaluazioa irizpideak, tresnak, glosategia…\nMaisu-Maistren esku-hartzea: feedback-a.\nEbaluazioa eta araudia.\nEbaluazioa eta familiak.\n3.- Ikastaroaren egitura\nIkastaro hau 15 orduko formazioan datza. Prestakuntza honetan, bai aurrez aurreko zein online saioak izango ditugu.\nMaiatzaren 16an (astelehena): Online saioa\nMaiatzaren 17an (asteartea): Aurrez aurreko saioa\nMaiatzaren 18tik maiatzaren 25era: Norbanako lana\nMaiatzaren 26an (osteguna): Aurrez aurreko saioa\n4.- Taldea eta jarraipena\nEzagutu ikastaro honetan parte hartuko duten aholkulari eta irakasleak!\nFormazio taldeak kudeatutako Moodle plataforma erabiliko da formazio modulu honetan.\n5.- Ebaluazio sistema\nModuluaren akreditazioa lortzeko derrigorrezkoa da saioetan parte-hartzea eta proposatutako atazak burutzea.\nEbaluazioa eta eboluzioa (HH)\nMatrikulazio epea: 2022/05/10 - 2022/05/27\nIkastaroaren hasiera/amaiera: 2022/05/16 - 2022/05/27\nPartaideen norbanako eta taldeko hausnarketa bultzatzea kideen arteko lankidetza eta saretzea sustatzea\nEbaluazioa eta eboluzioa.\nEbaluazioa eta araudia\nEbaluazioa eta familiak\nEgitura orokorra ondorengoa da:\nLehengo saioa online izango da, ordu betekoa.\nBigarren saioa aurrez aurrekoa izango da lurraldeka, bi ordukoa.\nOndoren, hausnarketarako hamar orduko tartea izango duzue.\nAzkenik, bi ordutako aurrez aurreko saioa egingo da ikastaro itxiera gisa.\nZiurtagiria jasotzeko, beharrezkoa da saioetara bertaratzea eta atazak egitea.\nCurriculum berriaren eraikitze prozesuan parte hartu duten maisu-maistrak, irakasle, zein aholkulariak izango dtuzu ikastaro honen jarraipena egiten.\nIkastaroa hau ez da tutorizatua, hau da, EZ da atazen feedback pertsonalik emango.\nZiurtagiria lortzeko, ezinbestekoa da:\nSaioetara bertaratzea. (%100)\nAtazak egitea eta hauek bidaltzea moodle bitartez zehazten diren epeetan. (>%80).\nCurriculuma eta ebaluazioa (DBH)\nEbaluazioa, prozesu gisa: ebaluazioa irizpideak, tresnak, glosategia, etab.\nMaiatzaren 16an (astelehena):\nGasteizko Berritzegunea (A01) (Araba).\nErrekaldeko Udaltegia (Bizkaia).\nLasarteko Berritzegunea (G06).\nBasurtoko Udaltegia (Bizkaia).


Donostia Zinemaldia :: Las hijas del fuego\nAlfonbra Gorria Eguna 25 (v.o. )\nHiru emakume ausaz gurutzatuko dira munduaren bazterrean, eta poliamodiozko bidaia bati ekingo diote. Haren ondorioz eraldatu, eta bestelakotuta itzuliko dira sorlekura. Ezarritako ordenaren, atzerakorik ez duen pasioaren eta amodio bakarraren utopiaren mende sufritzen duten subjektu horiek, egindako bidea desibili, eta harremanetan jartzeko modu berriak bilatuko dituzte, kanon guztietatik kanpo, amodioaren ezinbesteko posesioaren eta saminetik urrun. Horrela osatuko da Las hijas del fuego: beste emakume batzuei beren erotika, atxikitasunik ezaren sentsualtasuna ezagutzen ez duen mundu honetan egoteko modu egokia, bilatzen laguntzeaz arduratzen den taldea.\nAlbertina Carrik Los rubios (2003) eta Géminis (2005) filmak zuzendu ditu, besteak beste. Azken hori, Canneseko Errealizadoreen Hamabostaldian egon ondoren, Zinemaldiko Horizontes Latinos sailean lehiatu zen. La rabia (2008) Berlingo zinema-jaialdiko Panorama sailean proiektatu zen, eta Horizontes Latinos sailean ere lehiatu zen. 2010ean, Kutxa Zuzendari Berriak saileko epaimahaikide izan zen. Cuatreros (2017) filmarekin Berlingo Forum sailean parte hartu zuen. Las hijas del fuego filmak Argentinako film onenaren saria irabazi zuen BAFICI-ren azken edizioan. Los extraños de la montaña helada proiektua 2018ko Europa-Latinoamerika Koprodukzio Fororako hautatua izan da. Argentinako Asterisco LGBTIQ Nazioarteko Zinema Jaialdiaren sortzailea eta programatzailea da


Preble konderria (Ohio) - Wikipedia, entziklopedia askea.\nPreble konderria (Ohio)\nPreble konderriaren kokapena AEBtan\n39°44′N 84°39′W / 39.74°N 84.65°W / 39.74; -84.6539°44′N 84°39′W / 39.74°N 84.65°W / 39.74; -84.65\n1.098,47 km2 (%99.45)\n6,07 km2 (%0.55)\nPreble konderria (ingelesez: Preble County) Ohioko konderri bat da, Ameriketako Estatu Batuetan. Hiriburua Eaton da. 2010eko zentsuaren arabera 42.270 biztanle zituen, Preble kilometro koadroko azaleran.\nPreble konderriak 1.104,53 kilometro koadro ditu. Horietatik 6,07 ura dira. Beste 1.098,47 lurra dira. Biztanleria dentsitatea 38,27 da.\n2010eko zentsoan bizi ziren 42.270 pertsonetatik 41.342 txuriak edo hispanoak dira. Horietatik hispano edo latino kategorian 254 dira. 177 beltzak edo afroamerikarrak. 82 amerikar natiboak ziren eta 2 Hawaii edo Pazifikoko irletako natiboak. 170 asiarrak ziren. Bestelako arraza bat kategorian 39 biztanle daude. Bukatzeko euren burua arraza bat baino gehiagotan 458 pertsonek kokatzen zuten.


WiFi bozgorailua duen argazki-esparrua - IKEA\nMusikaren itxura du. Artearen soinua du.\nGustatuko litzaizuke musikaren itxura haren soinua bezain ona izatea? Bada, zure desioak aginduak dira guretzat, SYMFONISK bozgorailuen familiako azken produktuari esker: wifi-bozgorailua daukan argazki-markoa. Sonos-eko soinu-adituekin elkarlanean sortutako bozgorailu adimentsu honek soinu paregabea eta ikusmen artistikoa konbinatzen ditu. Gainera, diseinu esklusiboak dituzten aurrealdeko panel trukagarrien sorta zabala duzu aukeratzeko. Hala, SYMFONISK bozgorailu bat dago giro eta izaera bakoitzeko.\nGela betetzen duen soinua, espero ez duzun leku batetik datorrena.\nStjepan BegicIKEA Sweden-eko Product Developer\nEzinezkoa da begiak bozgorailu adimentsu honen gainetik kentzea\nSYMFONISK wifi-bozgorailua daukan argazki-markoa zure etxearekin bat egiteko diseinatu da. Horizontalean zein bertikalean zintzilika dezakezu, ala mahai batean gainean jarri edo lurrean utzi. Hala, soinua duen eskultura baten antza izango du.\nIkusi wifi-bozgorailu guztiak\nEdozein girotara moldatzen da\nBozgorailua daukan argazki-markoak aurrealdeko panel trukagarria du, hainbat arte-estiloren artean aukera dezakezuna. Gainera, beste baten ordez alda dezakezu nahi duzunean. Umore guztietarako abesti egoki bat dagoen bezalaxe, bizimodu guztiak girotzeko diseinu bat ere badago.\nIkusi SYMFONISK produktu berri guztiak\nIdeiak diseinu-identitate irmoa du, eta pertsonalizazioak ere garrantzi handia du: irudia zein kalitatezko soinua daude erdigunean.\nAndreas FredrikssonIKEA of Sweden-eko Designer\nZure etxearekin bat egiten duen diseinu harrigarria\nArgazki-markoak wifi-bozgorailu fina du, Sonos sortarekin, SYMFONISK familiako beste bozgorailu batzuekin zein IKEA Home smart sortarekin bateragarria dena. Hala, soinu bikaina eta diseinu modernoa konbinatuz, bikote paregabea lortzen da.\nIkusi IKEA Home smart sistemari buruz informazio gehiago\nErabilera askotako bozgorailua, zure etxearekin bat egingo duena\nIkusi SYMFONISK bilduma berria\nSYMFONISK familiako azken produktuei esker, musikak itxura hobea du.\nMarkoa wifi bozgorailuarekin\nBozgorailudun markorako panela


Tempo de exilio: Joseba Sarrionaindiaren lehen poesia antologia galegoz | Etxepare Euskal Institutua\nTempo de exilio: Joseba Sarrionaindiaren lehen poesia antologia galegoz\nTempo de exilio, galegoz sekula argitaratu den Joseba Sarrionandia euskal idazlearen lehen poesia antologia aurkeztuko du gaur Vigon, Galizian, Kalandraka argitaletxeak, Tambo bilduman. Izuen gordelekuetan barrena (Bilboko Aurrezki Kutxa, 1981); Gartzelako poemak (Susa, 1992) eta Hnuy illa nyha majah yahoo (Elkar, 1995) liburuetako poema batzuk eta Ruper Ordorikak Memoriaren mapan(Elkar, 2006)diskoan kantatu zituen beste hainbat jaso ditu bildumak, itzulpengintzarako Etxepare Euskal Institutuaren diru-laguntza jaso duenak. Alén da fronteira liburuan euskal poesia galegora bihurtzeagatik 2012. urteko Lois Tobío saria eskurtatu zuen Isaac Xubín izan da oraingoan ere itzultzailea.\nOlerki hauek Sarrionaindiak 1985. urtean hasi zuen eta gaur egunera arte iraun duen odisea islatzen dute: exilioan igarotako bizitza luze baten laburpena. Egileak urrutitik jarraituko du liburu berri honen gaurko aurkezpena, baina bere hitzak ozen entzun daitezke Luís Rei Núñez Tambo bildumako arduradunak egin dion elkarrizketa honetan.


Ehun gazte inguru errondan irtengo dira otsailaren 4an eta 7an, Santa Ageda ospatzeko – Amurrioko Udala\nEhun gazte inguru errondan irtengo dira otsailaren 4an eta 7an, Santa Ageda ospatzeko\n03/02/2020 | by Prentsa\nAstearte honetan, otsailaren 4an, Santa Ageda bezperan, gazte talde hori herrian zehar ibiliko da errondan, hainbat taldetan banatuta, azken hilabeteetan prestatzen ari diren kopla abesteko.\nOtsailaren 7an, ostiralean, gazteak berriro elkartuko dira, enpresak eta ikastetxeak bisitatzeko, eta 13:30ean guztiak Juan Urrutia plazan bilduko dira. Gauerdian berriro elkartuko dira. Gazteek antolatutako programazioaren barruan Elektrotxaranga Orkestraren saio bat egongo da 20:00etan, Fango Erromeria 23:00etan eta, amaitzeko, DJ Masa 02:00etan.\n“Kintoen jaiak” urte asko daramatza ospatzen, oso sustraituta dago herrian eta partaideak noiz helduko zain egoten dira. Hasieran, gazteak soldadutzara joaten zirenean egiten zen. Gaur egun, “adinez nagusi egitearen jai” modukoa bilakatu da, hemezortzi urte betetzen diren urtean egiten baita.


Aktak archivos - Page 2 of 7 - Zubietako Udala\n2018ko martxoaren 5eko Osoko Bilkurako akta.\nAktak, Gaurkotasuna, Berriak\n2018ko otsailaren 1eko Osoko Bilkurako akta.\n2017ko abenduaren 18ko Osoko Bilkurako akta.\n2017ko urriaren 30eko Osoko Bilkurako akta.\n2017ko irailaren 26ko Osoko Bilkurako akta.\n2017ko irailaren 11ko Osoko Bilkurako akta.\n2017ko uztailaren 4ko Osoko Bilkurako akta.\nIDAZKARI LANPOSTUA BETETZEKO DEIALDIA. ONARTU ETA BAZTERTUEN BEHIN BETIKO ZERRENDAK. PROBEN DATAK ETA TOKIAK.\nINGELES LUDOTEKA ABUZTUAN.\nIDAZKARI LANPOSTUA BETETZEKO DEIALDIA. OPOSAKETAKO TOKI ALDAKETA.\nHerriko Ostatua errentan emateko lehiaketa.\nCopyright © 2019 Zubietako Udala. Theme by Colorlib Powered by WordPress


UEMAk antolatutako ‘Salto!’ gazteentzako topaketak Ondarroan edukiko du geralekua, Zumaiatik Lekeitiorainoko bidean\nHemen zaude:Hasiera»Euskara»UEMAk antolatutako ‘Salto!’ gazteentzako topaketak Ondarroan edukiko du geralekua, Zumaiatik Lekeitiorainoko bidean\nOndarroako Udala 2020-03-10 Euskara\nUdalerri euskaldunetako gazteentzako topaketak aurkeztu zituzten iragan astean Zumaian eta Ondarroako Udalaren izenean bertan egon zen Eneritz Basurko alkateordea. Zumaiatik Lekeitiorako ibilbidea egingo dute parte hartuko duten gazteek, ekainaren 29tik uztailaren 5era. Ondarroara Debatik iritsiko dira ekainaren 30ean, eta bi gau Gaztelekuan igaro ostean hartuko dute Lekeitiorako bidea, uztailaren 2an.\nUEMAk antolatu ditu topaketak, “gazteak euskararen inguruan sentsibilizatzeko, kontzientziatzeko eta eragile aktibo bihurtzeko”, Eusko Jaurlaritzaren babesarekin eta Zumaia, Deba, Lekeitio eta Ondarroako udalen laguntzarekin. 50 lagunentzako lekua izango da, eta martxoaren 31 bitartean zabalik dago izena emateko epea.\nUEMAren informazio osoa eta izen ematea:\nPDF bidez hemen.


Hiriguneak egitura berezia erakusten du. Aipa daiteke, besteak beste, etxe gehienak eguzki aldera eginak daudela. Elkarren artean kortasu paretaz eta estarta estuz banatuak daude, honela suteei aurre egiteko. Kaleak estuak dira eta plazak zabalak. Aipagarriak dira, baita ere, fatxadek eta teilatu-hegalek duten irteera edo boladizoa. Etxe hauez gain, badira beste etxe handiago batzuk, bakartiak eta balore handikoak.\nOndorengo triptiko honen bitartez, beraz, Goizuetako ondare arkitektoniko baliotsua zehaztasunez ezagutzen eta aztertzen lagundu nahi dizugu. Aipatu nahi dugu, era berean, etxeen izenak bertan erabiltzen ditugun moduan jaso eta eman ditugula. Izen hauen aldaera normalizatua ezagutu nahi izanez gero, bada horretarako aukera: alde batetik Goizuetako Udalak argitaratutako mapa duzu, eta bestetik, Nafarroako Gobernuak toponimiaren inguruan argitaratutako liburu saileko "Goizueta eta Arano" alea.\nGoizuetako etxeak triptikoa


Jarraian, mahai gaineko sarbideen gaineko araudia ikus daiteke herrialdeen arabera.\nEre egin dezakezu Access Erregulazio eskemak hiri edo herrialdearen arabera gure gida, edo bidez Gure gunea erabiltzeko beste modu batzuk.\nsarbide hirigune historikoan parte erregulazio An, goranzko mutiloi batera behartuta.\nBai, emateko baimentzen\nA oinezkoen oso handiak, baina non eta kargatzen ari den une batzuetan onartzen.\nBai, lortu baimena.\nUne batzuetan 4T baino gehiago edo 15T gehiagoko ibilgailu berean, ez dira onartzen hiriaren erdigunean sartzeko.\nHirigunean erdigunean garraio antolaketa.\nPragako Une debekua 3.5T gorako ibilgailu guztiei eragiten dieten, eta 6 eta 12 tonatik gorako zabalagoak debekua funtzionatzen. Badira baimenak beharrezkoak emisioak estandarrak.\nAutobusak, tour autobusak\nAtezain Pragako hirigune historikoan autobusentzat debekua.\nAparkatzeko debekua autobusentzat (izendatutako aparkaleku eremuak izan ezik) 6T zona.\n> 12 metro\n12m luzera baino gehiagoko kamioiek baimena behar.\nBai, lortu lizentzia.\nGrenoble larrialdi neurri\nEz dago emisio baxuko kutsadura handiko pasarte zehar zona bat da\nBai, lortu pegatina bat\nLyon larrialdi neurri\nEz dago isuriaren zona txikiko bat bakoitiak-are matrikula kutsadura handiko gertakari eskema bat da, eta / edo\nParis - larrialdi neurri\nkutsadura handiko pasarteak zehar, emisio baxuko zona estutu\nUne batzuetan zehar 7.5T gorako ibilgailuak ez dira onartzen Paris sartzeko.\nToulouse - AR entrega-ibilgailuak> 9m Zenbakiak une jakin batean bakarrik sar daitezke 20 minutu gehienez. Bai, lortu pegatina bat\nLille - larrialdi neurriak kutsadura maila araberakoa da Emisio baxua dago kutsadura handiko ataletan zehar. Bai, lortu pegatina bat\nEstrasburgo - larrialdi neurriak informaziorik ez oraindik informaziorik ez oraindik informaziorik ez oraindik\nTransit kamioiak debekua.\nNo Trafikoari babestuta zonalde = leku historikoak edo jolas-guneak berdez guztiak.\nZonalde murriztuan ibilgailu astunak sarrera baimena behar. Kostua da pisua eta ibilgailu isurketa oinarritzen da.\n5 edo axels gehiago\n5 + axels Kamioiak Cordon inguruan bat egiteko Murrizketa\nEz dago 200 Italiako Ars baino gehiago daude, eta hemen sartzen hiri nagusietako bakarra. Mesedez, ikusi gure Italia orria Italiako ZTLs guztientzat.\nThe Limited Traffic Zone Centre historikoetako (ZTL), Bologna hirigune historikoan barruan eremu zabal bat da. ZTL du ZTL T AREA eta Unibertsitateak bertan murriztaileak aldiz dira.\nTxartel hilean gehienez hiru egun baliodun eskuragarri. Tarteko eremua eta Universita ezin dira txartelarekin sartu!\nBadira 8 ZTL: Centro Storico, Boccadasse, Bolzaneto, Castelletto, Molo, Nervi, Rivarolo eta Vernazzola.\nBai, get erregistratuta.\nBadira hainbat ZTL Milanen. Garrantzitsuenak Zona C, ZTL Navigli eta Garraio publikoa dira.\nBadira 8 ZTL: ZTL Centro Antico, ZTL di Mezzocannone, ZTL Piazza del Gesù, ZTL Morelli, Filangieri, Mille, ZTL belledonne, Martiri, Poerio, ZTL di Tarsia Pignasecca Dante, ZTL Serena, ZTL Chia.\nBadira 2 ZTL: Via Maqueda eta merkatuak historikoa. orain bezala jarduten dute konbinatzen emisio baxuko zona, ZTL eta kargatzen eskema, Urtero edo eguneroko baimena erosi behar duzun bezala\nBai, erosteko baimena.\nErroma - AR\nBadira 5 Erroman funtzionamenduan eskemak:\nCity Centre (gau eta egun), Erromako erdigune nagusia estaltzen.\nZTL The Trastevere (gau eta egun), San Lorentzo (gauez) eta Testaccio (gaueko) besterik zentro nagusia kanpoko eremuetan txikiagoak dira.\nZTL Centrale hirigune historikoan, ZTL Romana, Garraio publikoa ZTL eta oinezkoentzako ZTL zati garrantzitsu bat dagokio. ZTL Centrale kanpo Valentino ZTL da.\nOld Riga Town free Ibilgailuen inguruan.\n5T gorako ibilgailuak dira soilik zehaztutako denbora zehatz Riga kaleetan tarteak zehar onartzen.\nMurrizketak kamioi aplikatu diesel motorra Rotterdamen industrial Maasvlakte 1 eta 2 zonan sartzen baita.\nBergen larrialdi neurri\nkutsadura handiko pasarteak zehar bai bakoitiak eta are matrikula ibilgailuak, edo diesel ibilgailuek debekatuta daude\nOsloko larrialdi neurri\nkutsadura handiko pasarteak zehar, bai dezakezu pre-Euro 6 diesel edo bakoitiak eta are matrikula ibilgailu debekatu\nAntolatuan aparkatzeko sistema handi bat.\nOro har, trafikoa da Piotrkowska kalean debekatu. Zilegi eskuragarri.\n3.5T, 10T eta 16T gehiagoko kamioiak Murrizketa hiria Poznan erdian sartzeko.\n5T gehiagoko kamioiek baimenak behar.\n16T gehiagoko kamioiek une batzuetan sarrera onartzen dira.\nSarbide 9T gehiagoko ibilgailuentzako araudia.\n5T gorako ibilgailuak erdian bakarrik sartu ahal izango da, denbora jakin batean eta baimen bat bakarrik. Ez dago A zona eta zona B. da baimena kostua zona eta ibilgailuaren pisua araberakoa da.\nCovers 21 kaleak hirigune historikoan\nOinezkoen gunera sartzea dorre eta kontrol-unitate nagusi bat arautzen da.\nSuperbloke eskema mantentzen trafiko oinarrizko roads.These multzo jakin kanpo osatzeko poligono bat edo barneko gunea, eta horien barruan eduki espazio publikoa herritar bideratuak\nGuztiak motorrak izan ezik\nHainbat sarbidea arautu Madrilen arlo daude. Bizilagunek eta oinezkoek lehentasuna.\n12 gehiagoko kamioiak tonatik 07 arteko astegunetan sarbidea ez: 00 eta 23: 00 eta igande eta jaiegunetan 00: 00 - 24: 00.\nMadrid - bakoitiak are\nZehar kutsadura handiko pasarteak bikoitien eta matrikula ibilgailu debekatu\nNeurtu behera lasaitzeko trafikoa superetxadiei llamada transito trafikoa mantenduz horietako out by\nAuto doan estazioak\nmendiko estazioak kopurua A ez dira autoak irisgarria\nBatzuk London Hiribildu 'Entrenatzailea Ban Arloak' herritarrak babesteko autobusak inpaktua desegokiak kaleetan dute. Bide-seinaleetan iragarri.\n> 18T pisu gordina\nThe London Kamioi kontrol-eskema da askotan nahigabe Kamioi Ban aipatzen. Murrizketak leku kamioi-erabilerari buruzko zarata etxebizitza gune kutsadura minimizatu ordu unsocial errepideak horien erabilera mugatuta zehar laguntzeko daude. The Kamioi Kontrol Erregimen kontrolak itxura hartzen duen handiko kamioiak mugimendua gauez eta asteburuetan 18T pisu gordina, gehienez ibiltzen baita.\nBai, matrikula doan.\nLondon Safer Kamioiak\n> 3.5T albo-zaintzaile eta Class V eta VI Class hurbil-hurbil egoteak ispilu jarrita behar\n> 3.5T, eta guztiak LEZak ezartzeko baieztatu dute Ez da oraindik ezagutzen\nHau ARS (Access Murrizketa Erregimen) ukatzen ibilgailu jakin hiriaren erdigunera sartzeko une batzuetan.


282/2020 DEKRETUA, abenduaren 22koa, zeinaren bidez kredituak gaitzen baitira Euskal Autonomia Erkidegoko Administrazioaren 2020ko aurrekontuko 7212 programan -Industria-garapena eta ekintzaileentzako laguntza-, 5413 programan -Teknologia- sarrerak egon direlako (zenbatekoa: 30.000.000,00 euro). - Eusko Jaurlaritza - Euskadi.eus\n282/2020 DEKRETUA, abenduaren 22koa, zeinaren bidez kredituak gaitzen baitira Euskal Autonomia Erkidegoko Administrazioaren 2020ko aurrekontuko 7212 programan -Industria-garapena eta ekintzaileentzako laguntza-, 5413 programan -Teknologia- sarrerak egon direlako (zenbatekoa: 30.000.000,00 euro).\nArtikulu bakarra Onartzea kreditu batzuk gaitzea Euskal Autonomia Erkidegoko Administrazio orokorraren 2020ko aurrekontuan, gastuen egoera-orri honetan:\n2016. urtean, Ekonomiaren Garapen, Jasangarritasun eta Ingurumen Sailak 30.000.000,00 euroko bermea gordailutu zuen Finantzen Euskal Institutuan, zeren eta mailegu-programa bat bermatu nahi baitzuen efizientzia energetikoko neurrien I+G+B arlorako. Programa hori ez zen exekutatu, ordea, eta, ondorioz, dirua itzultzeko eskatu zen. Horregatik, Finantzen Euskal Institutuak 30.000.000,00 euroko sarrera egin du Euskal Autonomia Erkidegoko Diruzaintza Nagusian.\nFinantzen Euskal Institutuaren Gizarte Funtsa zabaltzeko asmoz, Ekonomiaren Garapen, Jasangarritasun eta Ingurumen Sailak eskatu du gaitu dadila Finantzen Euskal Institututik lortu den 30.000.000,00 euroko sarrera 2020ko ekitaldiko aurrekontuan.\nHori dela eta, dekretu honen bidez, diru-sarrera hori gaitzen da, bat etorriz Euskal Autonomia Erkidegoko aurrekontu-araubidearen arloan indarrean dauden lege-xedapenen testu bategina onartzen duen maiatzaren 24ko 1/2011 Legegintzako Dekretuak 82. eta 83. artikuluetan ezarritakoarekin.\nOndorioz, Ekonomiaren Garapen, Jasangarritasun eta Ingurumeneko sailburuaren eta Ekonomia eta Ogasuneko sailburuaren proposamenez, eta Jaurlaritzaren Kontseiluak 2020ko abenduaren 22an egindako bilkuran aztertu eta onartu ondoren, hau\nKreditu hori sortu da, sarreren egoera-orri honetan kopuru bereko diru-sarrerak egon direlako:\nFuntsez bidez, Finantzen Euskal Institutuaren Gizarte Funtsaren zabalkuntza finantzatuko da.


Felix Recondo artista irundarraren ibilbidea, erakusketa batean : Zazpi aldizkaria\nFelix Recondo artista irundarraren ibilbidea, erakusketa batean\nAmaia Kultur Zentroko erakusketa aretoak jada itxura berria hartu du. Izan ere, bihartik (hilak 23) azaroaren 25era bitarte, 2015ean zendutako Felix Recondo margolari eta eskultore irundarraren lanen gaineko erakusketa bisitatu daiteke.\nArtistaren ibilbidearen laburpen bat egin dute erakusketan, irundarrak erabiltzen zituen teknikak jaso dituzte, hala bola, margolana grafitoarekin, pastel eta zilar punta, brontzezko eskultura eta terrakota eskaiola. Antolatzaileen arabera, obra gehienek ez dute sekula erakusketa bat ere zapaldu, beraz, pieza gehienak estreinakoz ikusteko aukera izango dute irundarrek.\nErakusketa asteartetik larunbatetara (18:00etatik 21:00etara) eta igande eta jai egunetan (11:30etik 13:30era) bisitatzeko aukera izango da.\nGaur aurkezpenean azaldu duten bezala, erbesteak eragin handia izan zuen Recondoren obran. Lau urterekin Irundik alde egin behar izan zuen senideekin batera, 1936ko Gerraren eztandaren ostean. Arkitektura ikasi zuen Frantzian eta mundu horretan lanean urte luzez aritu ondoren, 40 urterekin artista bidea hasi zuen. Ospa handiko artista izan zen 1980ko eta 1990ko hamarkadan.


Derbietako lehia, bere gorenera | Kirola | Berria\nDerbietako lehia, bere gorenera\nRealak eta Athleticek jokatuko duten finalaren atarian, arlo psikologikoaren garrantzia azpimarratu dute Aitor Lopez Rekartek eta Aitor Larrazabalek. Badakite zerbait gaiaz: dozenaka derbi jokatutakoak dira biak, Realarekin eta Athleticekin, hurrenez hurren.\nGOTZON ARANBURU / ARGAZKI PRESS Tamaina handiagoan ikusi\nKolore eta soinu eztanda batean bildutako 22 jokalari, grina betean lehian ari direla. Jakinda jokatzen dena ez dela beste edozein partidaren baliokide. Edozein derbitako argazkia izan daiteke, historikoki hala izan direlako Realaren eta Athleticen arteko neurketak. Oraingoan ere, halakoxe traza izango zukeen larunbatean Sevillako (Espainia) La Cartuja futbol zelaian jokatu behar dutenak. Harmailak hutsik egongo dira, ordea, baina zaleen falta ez da izango derbia berezi egingo duen aldagai bakarra. Bada beste bat, partidari sekula izan ez duen berezitasuna gehituko diona: Espainiako Kopako finala izango da, eta garaipena eskuratzen duenak betidaniko aurkariaren kontra lortutako garaikur bat eramango du.\nIkusi gehiago: artikulu bilduma.\nBestela ere lehiakorrak izaten dira Realaren eta Athleticen arteko norgehiagokak, baina borroka hori bere gorenera helduko da larunbatean. Bi taldeak lehen aldiz ariko dira elkarren aurka gisa horretako partida batean. Derbien mazedoniari garaikurraren osagaia gehituko zaio.\nAitor Larrazabal (Bilbo, 1971) Athleticeko jokalari ohiak eta Aitor Lopez Rekarte (Arrasate, Gipuzkoa, 1975) Realekoak ondotxo dakite zer diren derbiak jokatzea. Lehendabizikoak hamalau sasoitan jantzi zuen bilbotarren elastikoa, eta bigarrenak, hamarretan donostiarrena. Urte horietan guztietan elkarren aurka aritu ziren: «Partida bat jokatzeak beti du presioa, gauzak ondo egin nahi izaten direlako», esan du Larrazabalek. Irabazi nahiak lehiakortasuna ekarri ohi du segidan: «Derbiak neurketa lehiakorrak dira, eta oraingoan ere hala izango da. Gainera, final bat da, ez du atzera-bueltarik, eta gehienentzat orain artean jokatu duten neurketa garrantzitsuena izango da», argudiatu du zuri-gorri izandakoak.\nRekartek makina bat bider jokatu du Athleticen aurka, baina oraingo aldiaren berezitasunei erreparatu die: «Nik jokatutakoekin alderatuta, aldea dago final batean ez direla hiru puntu jokatzen, eta ikuspegi hori ezin da ahaztu». Arlo fisikoari ere egin dio erreferentzia. Arrasatearrak azaldu duenez, finalek izan ohi dute hartatik, eta baita mentaletik ere. «Finaletan, ez da ohikoa talde bat bestearen oso gainetik geratzea. Alde horretatik, fisikoak dira, baina finalak eta derbiak mentalki irabazten dira. Jokatzeko eraz gain, ardatza da nola prestatzen den arlo hori».\nArlo psikologikoa hizpide hartuta, Larrazabalek uste du «partida galtzeko beldurrik ez izatea» izango dela gakoetako bat: «Alderdi garrantzitsua izango da psikologikoa; akats bat izateak partida ez irabaztea ekar lezake, eta presio hori izugarria izan daiteke». Halaber, gogoak eragindako antsietateari ere erreferentzia egin dio bilbotarrak: «Talde bietan jokalari gazteak egonda, eragina izan dezake».\nHasiera batean, Athletic bolada onean helduko da finalera, Larrazabalen ustez, eta zuri-gorriek bere jokatzeko erari eutsiko diotela azpimarratu du. «Planteamendua ez du askorik aldatuko», Baina zein izango da planteamendu hori? «Marcelinori [Garcia Toral, entrenatzailea] gustatzen zaio presioa goian egitea, baloiak lapurtzeko. Realak ondo jokatzen du, eta baloia ondo mugitzen du. Zein taldek akats gutxiago egin, hor egongo da aldea».\nAldiz, erasoko jokoa da txuri-urdinen indargune nagusia, eta donostiarrak hori baliatzen saiatuko dira Espainiako Kopa etxeratzeko. Alde horretatik, Lopez Rekartek azaldu du Reala sendo ikusi nahi duela finalean: «Ikusmina sortu duen partida bat da, eta testuingurua ere kontuan hartu behar da. Partaidetza handia sortu da Gipuzkoan, Gurekin egitasmoarekin. Horiek garrantzitsuak dira».\nAthleticek jadanik jokatu du final bat aurten, eta apirilaren 17an Bartzelonaren kontra ariko da beste batean. Aldiz, Realak larunbatekoa du begi bistako bakarra. Alde horretatik, Lopez Rekartek dio azken partida garrantzitsuetan «maila ona» erakutsi dutela zuri-gorriek, aurrera egitea lortu dutenez gero: «Erakutsi dute indartsu daudela halako lehiaketetan, eta jakin-mina dago Realak zer maila emango duen ikusteko. Ilusio hori badago, eta taldeak ondo prestatuko duen konfiantza ere bai».\nLana goratzeko arrazoiak\nHain justu, gizartean sortutako ilusioa azpimarratu du Lopez Rekartek: «Euskal taldeen arteko finala izateak sortzen duen lehiakortasun hori badu, adiskidetasunetik. Uste dut bai Realeko zaleak, baita Athleticekoak ere, harro gaudela gure taldeak egiten ari direna ikusita, emaitzaz harago: jokalariez, entrenatzaileez... Horrekin geratu behar dugu».\nRealak eta Athleticek elkarren aurka jokatuko duten 180. norgehiagoka ofiziala izango da larunbatekoa. Aldi horietan guztietan ez dute finalik jokatu elkarren aurka. Sevillakoa izango da estreinako aldia: «Zoriontzekoa da», azpimarratu du Aitor Lopez Rekartek: «Bakoitzak bere taldeak irabaztea nahi du, baina taldeen mailari ere erreparatu behar zaio”.\nHalako une batean zalerik ez egotea da finaleko gauzarik «tristeena», Larrazabalen esanetan. Hark zehaztu duenez, ordea: «Garaia halakoa da, eta horrela da». Izan ere, derbietako giro hura gogoan du: «Partiden aurretik zaleek izaten zuten hura izaten dut gogoan, eta zelai barruan ere harreman ona izan dugu beti, errespetuzkoa. Gure artean ondo moldatu gara kasurik gehienetan».\nBi taldeetako jokalarien arteko tratua goraipatu du Lopez Rekartek ere: «Gaur egun kanpotik ikusten dut, eta antzeman dezaket hala izan daitekeela. Gure garaian harreman oso ona geneukan». Horrek egiten du euskal derbia berezi, eskuin hegalean aritzen zenak azpimarratu duenez: «Batzuk forofoagoak dira, eta ezin dute bestea irabazten ikusi. Baina uste dut beti izan duela harreman onaren ezaugarria. Gure derbiaren ezberdintasuna hori da».\nOraingoan, La Cartuja hutsik dagoela jokatuko dute partida. Ohiko derbiekin alderatuta oso ezberdina izango da hori, nahiz eta elkarren aurkako azken partida ere ikuslerik gabe jokatu zuten. Finalari distira kenduko dio horrek, Larrazabalen esanetan. Antzeko ustea du Lopez Rekartek ere: «Horrela, jokalariak bere nortasunean oinarritu beharko du, eta talde bakoitzak bere ereduari segitu beharko dio. Saiatuko dira partidari hori gehitzen».\nDena dela, zaleen falta hori Realak eta Athleticek nabarituko dutela azaldu du Lopez Rekartek. Txuri-urdinen jokalari ohiak ondorengoa azaldu du: «Laguntasun eta gertutasun horren falta asko sumatzen da, eta, alde horretatik, berezia izango da, edozein talderi gertatuko zaion arren. Testuingurua halakoa da, ordea, eta mentalki garrantzitsua jokalariak eta motibatzea. Zaleak parte hartzen ari diren jarduerak horregatik egiten ari dira, gertutasun hori ondo finkatzeko».\nJokatuko luketen partida\nBai Larrazabalek eta bai Rekartek aitortu dute «gustura» jokatuko luketela final hau. Athleticeko jokalari izandakoak final bat ez jokatu izanaren pena du: «Galtzea edo irabaztea beste kontu bat da, baina jokatzeko aukerarik ez dut izan. Hamalau denboralditan horrenbeste partida jokatu, eta finalik ez izatea lastima da. Gainera, ikusita oraingoa Realaren kontra dela... Oso polita iruditzen zait».\nEz da harritzekoa. Euskal futbolaren historian iltzatuta geratuko den data izango da apirilaren 3a. Galdu ezinezko ekitaldi bat, bi kluben jirakoek, zaleek eta jokatuko dutenek sekula ahaztuko ez dutena. «Inbidia handia dut, geroz eta handiagoa», aitortu du Lopez Rekartek ere. «Oso bizipen berezia da. Gure garaian gauza esanguratsua izango zen, baina orain kanpoko esparru honetatik saiatuko gara Reala bultzatzen».\nEgoerak hala behartuta, zaleek etxetik ikusi beharko dute neurketa. Lopez Rekartek ere hala egingo du, familia giroan: «Bakoitzak bere erara biziko du. Saiatuko gara gozatzen; ezjakintasuna badago, eta horrek beldur pixka bat sortzen du, baina saiatuko gara egun polita izan dadin».\nRealaren garaipen batek borobilduko luke eguna Rekarterentzat. «Exijentea» dela esan du, eta txuri-urdinak «irmo» aritzea gustatuko litzaiokeela: «Final batean ez da erraza emaitza estranbotikoak mahaiaren gainean jartzea, baina 3 eta 1 esango dut». Aldiz, zuri-gorrien garaipena iragarri du Larrazabalek. Hark dio San Mamesekoek 2-1 irabaztea gustatuko litzaiokeela: «Ni Athleticeko jokalari ohia naiz, eta klubeko bazkidea. Haiek irabaztea nahi dut, jakina».\nBi-biak adi egongo dira neurketaren egunean. Bakoitzak bere aldera egin du, eta gustatuko litzaieke behinola jantzitako elastikoaren koloreak soinean dituztenak igoko balira garaikur bila. Garaikur bat jokoan, eta zientoka bizipen haren inguruan. Denak, Lopez Rekarte eta Larrazabal barne, larunbatean zer gerta zain daude jada. Derbiek biltzen duten lehia bere gorenera helduko da aurki, eta bakarrak dastatuko du loria. Txuri-urdin ala zuri-gorri, euskal futbolaren historian iltzatuta geratuko den eguna izango da zalantzarik gabe larunbatekoa, garaileen koloreez landa.\nFinala prestatzeari bete-betean ekin diete bi taldeek


Euskal fantasien edizioa - Bizkaiko Hitza\nEuskal fantasien edizioa\nGaur hasiko da zinema fantastikoaren FANT festibala, Bilbon. Bederatzi egunez, 73 proiekzio eta ekintza antolatu dituzte. Euskal sortzaileen lanak nabarmenduko dira aurten.\n2021, maiatzak 07 Albisteak, Bizkaia, Kultura 70\nIazko ezohiko edizioa atzean utzita, ohiko datetara itzuli da aurten FANT Bilboko zinema fantastikoaren jaialdia. Gaur hasi eta maiatzaren 16a arte, fantasia eta beldurrez beteriko 73 proiekzio eskainiko dira 43 saiotan banatuta, Bilboko Golem Alhondigako zinema aretoetan. Horrez gain, lanak online ere ikusi ahalko ditu jaialdira joan ezin duenak; hain zuzen, Filmin plataforman jarri dituzte lanetako batzuk.\nSail Ofizialean zein beste sailetan parte hartzen duten pelikulez gain, euskal sortzaileek garrantzi handia izango dute 27. edizioan. Aurtengoa jaialdi berezia dela nabarmendu du Vanesa Fernandez zuzendariak. Hasteko, inaugurazio ekitaldian Igor Legarreta bilbotarraren Ilargi Guztiak pelikula estreinatuko dute. “Jaialdia bertako pelikula batekin hastea, eta gainera euskeraz, guretzat ohore handia da”, adierazi du zuzendariak. Aurreratu duenez, pelikula “bikaina” da, “oso ondo” idatzia eta zuzendua. Hala, lantalde artistiko “aparta” duela azpimarratu du. Itziar Ituño bizkaitarra dago aktoreen artean, besteak beste. Azkeneko gerra karlistan girotuta dago pelikula: basoan bizi den andre batek neska bat salbatuko du umezurztegi batetik, eta hilezkortasuna emango dio, berekin basoan bizitzearen truke.\nEuskal ekoizpenak oso garrantzitsuak direla gaineratu du Fernandezek, eta jaialdian izaten diren euskal film laburren proiekzioak jarri ditu adibide. Ohi bezala, film laburrak izango dira jaialdiaren oinarrietako bat. Guztira, 21 ekoizpen motz proiektatuko ditu festibalak, eta haietako 11 euskal zuzendarienak izango dira. “Oso arrakastatsua izaten da ekimena, eta euskal zuzendarientzat oso garrantzitsua da FANT bezalako nazioarteko jaialdi batean euren lanak erakustea eta beste lanekin batera lehiatzea”. Hain zuzen, bihar arratsaldean eskainiko dituzte Azkuna Zentroko Auditorioan euskal film laburrak. Hautatutakoen artean, euskarazko zenbait ekoizpen daude: Aitor Mendilibarren Irten barrura, Xanti Rodriguezen Ospel, eta Maria Fontanen Zerua hautsi zen gaua, hain zuzen.\nEuropa mailako hiru estreinaldi eta Euskal Herri mailako zortzi nagusitzen dira egitarauan. “Oso programazio zabala dugu, beti bezala”, esan du Fernandezek. Hala, berriz ere nazioarte mailan ekoitzi diren pelikula esanguratsuenak ekarri dituzte atal ofizialean lehiatzeko, film luze zein laburrak. Esaterako, Euskal Herrian lehen aldiz ikusi ahal izango dira Kurtis David Harderren Spiral, Yernar Nurgaliyeven Sweetie, Tou Won’t Believe It eta Michael Mayerren Happy Times. Bestetik, Europa mailako estreinaldiak izango dira Harpo eta Lenny Guilten Mother Schmuckers eta Badley Parkerren The Devil Below pelikulak.\nFestibalak atal bat du sortzaile esanguratsuak nabarmentzeko: FANTeko maisuak. Aurten Bong Joon-ho eta Jack Sholder zuzendariei egingo diete aitortza. Halaber, zuzendari korearraren Parasite pelikula saritua emango dute datorren astean, eta baita beste hainbat lan ere: The Host, Memories of Murder, Mother eta Snowpiercer. Bestalde, zuzendari estatubatuarraren The Hidden filma ere ikusi ahal izango da. “Gure publikoa oso leiala da, eta beti daki altxorren bat baino gehiago aurkituko duela”, aurreratu du zuzendariak. Halaber, adierazi du egitaraua osatzerakoan lan oso fina egin behar izaten dutela pelikulak aukeratzeko, estreinaldiak lortzeko eta profesionalen arreta lortzeko. “Azken finean, gure identitatea ahaztu barik, jaialdi indartsu eta erakargarri bat antolatu behar dugu”. Oro har, programazioa “zabala eta heterogeneoa” dela nabarmendu du zuzendariak, baita umorea gailendu dela aurtengo hautaketan ere. 600 filmen artean aukeratu dituzte programazioa osatzen duten ekoizpenak; beldurrezko generoak dituen azpigeneroen barnean, komedia gailendu da.\nGaur arratsaldean, Bilboko Campos antzokian egingo dute hasierako ekitaldia, eta, Legarretaren filma proiektatzeaz gain, zenbait sari banatuko dituzte: zehazki, Ohorezko Fant saria emango diote Jaume Balaguero zuzendariari, eta Fantrobia, berriz, Lluis Quilez zuzendari, gidoilari eta ekoizleari. Aitortzaz gain, Balagueroren sorkuntzarik entzutetsuenetako bat emango dute bihar: Los sin nombre. “FANT jaialdiarentzat ohore handia da Ohorezko FANT Saria Jaume Balaguerok jasotzea”, adierazi du Fernandezek. Ezaguna da nazioarte mailan izan duen ibilbidea eta aitorpena; bere filmografian arrakasta handia izan duten pelikulak ditu: Frágiles, Darkness, REC, Mientras duermes edota Musa bezalako film luzeak. Ez da Balaguerok jaialdian parte hartuko duen lehen aldia, eta, horregatik, saria jaso aurretik oso pozik dagoela adierazi du.\nPelikulak baino gehiago\nFilmez aparte, bestelako ekintzak ere antolatu dituzte aurten FANT jaialdian. Hain zuzen, Fernandezen ustetan jaialdiak egitarau garaikide eta zabala eskaini behar du, berritasunez josia eta pelikulez gain, bestelako ekitaldi eta topaguneak ahalbidetzen duena. Horren erakusle, Odol tinta Banpiroari omenaldia erakusketa dago Zabalgune eraikinean. Komikiarekin, ilustrazioarekin eta diseinuarekin lotutako 24 euskal artistek parte hartu dute, fantasiazko generoaren funtsezko ikono horretan inspiratutako irudiak eginez. Eguenera arte, 08:00etatik 20:00etara bisitatu daiteke; sarrera doakoa da.\nDomeka honetan, berriz, Akelarre filmaren ekoizpen prozesuaren nondik norakoak azalduko dituzte Nerea Torrijosek, Aranzazu Callejak eta Maite Arroitajauregi Mursego-k, bakoitzak bere egitekotik: jantzien diseinurik onenaren Goya saria irabazi zuen Torrijosek, eta musikarik onenaren kategorian gailendu ziren Calleja eta Arroitajauregi.\nFernandez itxaropentsu agertu da festibala hasi aurretik. Martxoan eta apirilean PREFANT zikloa antolatu dute hainbat proiekziorekin, motorrak berotzeko, eta jendearen harrera oso ona izan dela eta oso pozik daudela adierazi du. “Jendea gogotsu dago”.\n+ Jaialdiko egitaraua


Eskema — Armagintzaren Museoa\n2019ko abenduaren 13tik 2020ko urtarrilaren 12ra\nIon Fiz diseinatzaile eibartarraren bozetoen lehen erakusketa da. Jostunaren diseinu enblematikoenak biltzen ditu, Pertegaz eta beste maisu handi batzuekin lan egin ondoren 2002an bere izena daraman moda-enpresa sortu zuenetik egindakoak.\nIon Fizek lehen aldiz erakutsiko ditu bere bozetoak, non eta Eibarren, bere jaioterrian. Eskemak, ideia hasten deneko zirriborroak, non diseinatzean abiapuntua izaten duten gero hiru dimentsioko benetako sorkuntza bilakatuko direnek, beren aurretiazko patroigintza prozesuarekin, ehunaren azterketarekin, ebaketa eta joskingintzarekin; hau da, jostun baten sekreturik gordeena. Horretarako, Fizek bere moda enpresaren buru 18 urte hauetan egindako ibilbide profesional oparoan diseinatu dituen 100 bilduma baino gehiagoren artean 80 diseinu garrantzitsuenak aukeratu ditu.\nBozetoekin batera ikusgai daude ehunak, oharrak eta deskribapen tekniko beharrezkoak teknika, azterketa, ikerketa eta ehungintzako artisautza uztartzen dituen egilearen diseinuko jantzi eta pieza bakoitza egiteko. Ion Fizen erakusketa honek frogatzen du moda ez dela arinkeria, prestakuntza eta talentua behar dituela; eta paperezko bozetotik soinekoa bukatu egotera prozesu bat dagoenez, sortzaileak 2002tik 2019ra bitartean egindako jantzietako batzuk erakutsiko ditu eta horiekin batera gaur egungo bildumako gizonentzako eta emakumeentzako jantzien eta osagarrien selekzio bat, museoan salgai egongo direnak.


BEKANT Idazmahaia eserita/zutik egoteko - lizar-xafla tindu beltzarekin, zuria - IKEA\nBEKANT Idazmahaia eserita/zutik egoteko\nBEKANT Idazmahaia eserita/zutik egoteko, lizar-xafla tindu beltzarekin, zuria, 160x80 cm\n4.4 5 Iritziak\nIdazmahai sendo honek urte askoko kafeak eta lan sendoak eutsiko ditu. Tamaina eskuzabaleko lanerako azalera eskaintzen du, eta soluzio praktiko bat du kableak ordenan mantentzeko. Irakurri gehiago\nKolorea: Lizar-xafla tindu beltzarekin/zuriahelburuazuriunea\nLizar-xafla tindu beltzarekin/beltza\nLizar-xafla tindu beltzarekin/zuriahelburuazuriunea Hautatuta.\nTindu zuriko haritz-xafla/beltza\nTindu zuriko haritz-xafla/zuriahelburuazuriunea\n10 urteko bermea du. Berme-liburuxkan aurkituko dituzu baldintza orokorrak.\nZutik edo eserita lan egin eta egunean zehar posizioa aldatu ahal izango duzu. Hala, lan egiten duzunean hobeto sentituko zara.\nMotorrarekin oholaren altuera erregulatu dezakezu, 65 eta 125 cm bitartean, lanerako posizioa ergonomikoa dela bermatzeko.\nOholaren azpian dagoen kableak antolatzeko sareak idazmahaia txukun mantentzen lagunduko dizu.\nOhol biribildua, idaztean besaurreak eta eskumuturrak babesteko.\nIdazmahai hau bulegoetan erabiltzeko probatu da eta hurrengo arauek ezartzen dituzten iraunkortasun- eta egonkortasun-baldintzak betetzen ditu: EN 527-2 eta ANSI/BIFMA X5.5.\nOhola/ohol oinarri erregulagarria\nOhol oinarri erregulagarria:\nNOTRANS, NOTRANS, NOTRANS, NOTRANS, Paperezko xafla, Plastikozko ertza\nOhol oinarri erregulagarria\nNOTRANS/ Zeharraga/ NOTRANS/ Karkasa/ NOTRANS:\nLuzera: 143 cm\nPisua: 9.55 kg\nLuzera: 72 cm\nPisua: 17.55 kg\nLuzera: 167 cm\nPisua: 13.43 kg\nBEKANT ohol oinarri erregulagarria\nAktiboki lan egin!\nBEKANT beheko egiturak botoi bat sakatzearekin bakarrik idazmahaia igo edo jaistea ahalbidetzen du. Orain, jarrera alda dezakezu: zutik edo eserita lan egin ahal izango duzu, gorputza mugituko duzu eta ondorioz, hobeto sentituko zara. Eserita egon zaitezkeen jarrerarik baxuena 65 cm-takoa da eta zutik, 125 cm.\nBulegoarentzat funtzionatzen duten ideiak\nGaur egun, lan egiteko titulu adina modu daude. Gutako batzuek mahaigain bat partekatzen dugu lankideekin, eta batzuek bertako kafetegia edo etxeko sukaldeko mahaia erabiltzen dute egoitza gisa. Berdin dio non edo nola lan egiten duzun, edo eguneko zein ordutan (edo gauez) egiten duzun, lagungarria da lanerako espazio malgu bat izatea. Zure beharretara egokitzen diren altzariekin, eta ez alderantziz.\nZutik lan egitea\nIdeia onek aurrera egiten dute ezohikoa ohi bezala negozioa denean. Beraz, harritu zure gorputza noizean behin mugimenduarekin - Baita luzaroan zerbaitetan kontzentratuta badago ere. Jarrera aldatzen duzunean, odol-zirkulazioa handitu egiten da. Horrek bizkarraren, lepoaren eta sorbalden erlaxazioa errazten du. Altuera doitzeko moduko mahaigainarekin, erraza da lan-posizioa aldatzea. Bere sormen eta kontzentrazioarekin mirariak egin ditzake, eta baita aparteko kafe katilu horren ordezko ona izan ere.\nEgin ezazu 1+1 3 bihurtzea\nBatzuetan gure kontura lan egin behar dugu - Batzuetan elkarrekin lan egin nahi dugu -. Edo, besterik gabe, sozializatzea. Elkarlanean aritzen garenean, ideiak partekatu, inspiratu eta giro bat sor dezakegu, non enpresek zein pertsonek aurrera egin ahal izango duten. Gure behar aldakorrak asetzeko, gu bezain moldagarriak diren altzariak behar ditugu. Horrek posible egiten du behar dugun eta nahi dugun lanaldia sortzea.\nLekuetara eramaten zaituen biltegiratzea\nGurpilekin biltegiratzea erraza da lantokia beste zerbait bihurtu nahi denean. Agian, zeregin batetik bestera ikuspegia aldatzea, garbiketarako tartea egitea edo hain serioak ez diren gauzak? Bulegoko materiala ezin hobeto egokitzen da gurpildun biltegi batera. Horrek erraz eramaten ditu idazmahaira, sofara edo lan egin nahi duen edozein lekutara.\nBere bilera guztiak linean edo bulegotik kanpo baditu ere, ideia ona izan daiteke handik pasatu nahi duten lankide edo familiako kideentzat aparteko eserleku bat izatea. Bakarrik zaudenean, pantaila ondoko saio baten ondoren erlaxatzeko erabil dezakezu, agian lan mota ezberdina eginez, denbora baterako zeregin bat. Leku gutxi badu, biltegiratze-unitateak onartuta daude eserleku gisa ere erabil daitezen.\nMugitzen ari diren pertsonak biltegiratzea\nZutik lan egiteko garatutako biltegiratze unitateak erabilgarriak dira mahaigain handi baterako lekurik behar ez bada edo ez badago. Aurkezpen-mahaigain gisa erabil daitezke, eta gurpilak gehitzen bazaizkie, erraz mugi daitezke eta segundo gutxi barru aretoa berrantolatu.\nBiltegiratzea eta espazio partekatuak\nBadirudi biltegiratze falta arazo unibertsala dela - Berdin dio zein diziplina duzun edo zer egiten duzun bizitza irabazteko. Biltegiratze-unitate handiak komenigarriak dira biltegiratzea beste norbaitekin partekatzen duzunean. Gelen bereizgailu gisa ere erabil daitezke, hormarik eta aterik gabeko banakako lan guneak sortzeko.\nGordetzen ari dena ezkutatu edo erakutsi\nGordailu itxirako joaten bazara, ondo eta ordenatuta ikusiko duzu beti, kabineteen barruan zer ezkutatzen den axola gabe. Beirazko ateekin, armairuetan dagoenaren ikuspegi orokorra lortzen duzu, eta zure gauzak hautsetik babes ditzakezu. Bisitariei oso harro sentitzen zaren gauzak erakusteko aukera ere ematen dute.\nEserita lan egitea\nEserita lan egiteko gogoa duzunean, aukeratu zuregana egokitzen den aulki bat, ez alderantziz. Ziurtatu bizkarrari eusten diola, doigarria dela eta biratu ahal duela - Hain garrantzitsua den mugimendu hori ahalbidetuz. Posizio bertikalean eseri eta monitorea begien parean eduki nahi du, eta besoak eta ukondoak 90 graduko angeluan, eskuak teklatuaren gainean. Bizkarraren behealderako euskarri gehigarria behar baduzu, aukeratu gerrialdeko euskarria duen aulki bat.\nBeso-pausorik gabeko aulki batek berezko mugimendu-askatasuna ematen du, baina beso-euskarria duen aulki batek besaurreen goiko aldea babestuko du, eta, horrela, bizkarreko eta sorbaldetako tentsioa murriztuko da. Ziurtatu beso-euskarriek ez diezazutela eragotzi aulkia idazmahaira hurbiltzea.\nErrodatu eta mugitzeko erraza den aulki bat nahi baduzu, ziurtatu segurtasun-gurpilak dituzula. Segurtasun-gurpilek aulkia bere lekuan uzten dute zutitzen zarenean.\nEgin mesede bat, aldatu posizioa noizean behin, eserita egon beharrean, edo zutik egun osoan. Esertzeko edo gelditzeko euskarri batek ez du ez bizkarrik ez beso-pausorik. Lan-posizio malgua ahalbidetzen du, bai mahaigainetan, bai mahai altuetan. Zirkulaziorako eta erdiko muskuluetarako jarrera irekiagoa eta hobea lortzen da, eta ikaragarria gorputzarentzat eta adimenarentzat.\nKableak behar ditugu, baina ez ditugu ikusi nahi. Erraza da haiekin estropezu egitea, eta zaila izan daiteke jakitea nora doan. Kableak kudeatzeko irtenbide batek kableak antolatzen eta ezkutatzen laguntzen dio. Era berean, bere lan-estazioak ez dirudi hain desordenatua, eta garbiketa askoz errazagoa da. Kableak kudeatzeko hainbat sistema daude, eta horien artean aukera dezakezu, ikusi zein komeni zaion gehien.\nBizitza errealean funtzionatzen duen laguntza digitala\nLaguntza teknologiko batzuk daude, beren lan-bizitza erraztu dezaketenak. NFCrekin (Near Field Communication) bere gauzak gorde ditzake txartel giltza batekin, giltza arrunt baten ordez. Mahaigain batzuk kontrolatzeko ere erabil ditzakeen aplikazioak daude. Aplikazioek gogorarazi diezaiokete noizean behin mugitzeko, lanaldi osasuntsuagoa izan dezan. Edo, bestela, altuera doitzeko moduko mahaigain bat beste pertsona batekin partekatzen baduzu, automatikoki doitu dezakezu zure garaierarik gogokoena.\nKutsadura akustikoa murrizten du\nBere belarriak lanean bere bizkar, lepo eta sorbaldak bezain eroso sentitu behar du. Norbaitek uste duena sakoneko soinu barea dela, beste norbaitentzat zarata izan daiteke. Ixteko ate eta kaxoi leunekin kutsadura akustikoa murriztu daiteke. Oihalak, kuxinak eta alfonbrak ere erabil ditzake soinuak moteltzeko, oihartzunak leuntzeko eta bulegoari sentsazio etxekoagoa emateko.\nSentitu etxean bezala lanean\nAltzari malguak edukitzeaz gain, magia lanean gerta dadin egin ditzakezun beste gauza batzuk ere badaude. Airearen kalitatea hobetuko duten landareekin apaindu. Utzi eguneko argia sartzen, itsualdirik eragin gabe. Ziurtatu edari beroak eta ur hotza daudela. Baina, batez ere, desafiatu egiak, probatu gauza berriak eta eskatu laguntza behar baduzu. Garrantzitsuena lanean eroso sentitzea da.


AZUKREAZ – Ekintza Zuzena\nPublished on 2013-01-16 2019-01-24 by admin\nAintzinan ez zen gaur egungo azukrerik ezagutzen. Idazki sanskritoetako sharkara kainabera-azalean gogortutako kostra gozoa zen, osagai exotiko eta garestia. V gizaldian persiarrek jarabe hori (sakar) gogortu eta fintzen hasi ziren, hobeto saldu ahal izateko. Artean azukre kristalok sendagai edo botika modura erabiltzen ziren batez ere. Greziarrek sakjar esan zioten, gaur egunean Europan erabiltzen ditugun izen gehienen aintzindaria (azucar, sucre, sugar, zucchero…).\nWiliam Duffy’ren esanetan[[Duffy W. Sugar Blues. Efectos del azúcar sobre la salud. Asesoría Técnica de Ediciones, 1977.]], azukrea Europako historian eragin gehien izan duen produktua izan da. Esate baterako, XIV gizaldian Gurutzada Santuen berpizkundea, azukrearen merkataritzarekin lotzen du, lehengaietaz jabetzeko burrukekin zehatzago esanda.\n– XIV. gizaldian kristauen aitasantuak esklabuen salerosketa bedeinkatu zuen. Horretara, Madeira eta Kanaria uharteetako kainabera sailetan esklabuak erabiltzen hasi ziren.\n– 1500 inguruan lehelengo findegi industriala egin zen Antwerpen’en. Portugal, Kanaria, Brasil, Espainia eta Boli Kostatik zetorren kainabera bertan prozesatu eta gero azukrea Alemania, Inglaterra eta Europa ekialdera saltzen zen. Salerosketa hauek sortutako zerga kopuruaz jabetzeko, aipa dezagun Karl Habsburg enperadoreak horrekin ordaindu zituela Madril eta Toledoko jauregiak.\n– 1560 inguruan Inglaterra ere Karibe parteko kolonietako azukrearen industria bultzatzen hasi zen, esklabuak erabilita noski. Hauek esklabuok izan ziren kainabera-zukuarekin egindako pattarra asmatu zutenak (rona), eta euren ugazaba ingelesek etekin polita atera zioten asmakizunari.\n– 1660rako, azukre eta ronaren merkataritza hain bihurtu zen errentagarria ezen Britainiar Inperioak kontrola mantentzeko neurriak hartu zituen, Ipar Ameriketako kolonietako produktuak euren mugetatik kanpo saltzea debekatuta.\n– XVIII gizaldi erdikalderako, Frantziar Inperioa ere merkatuan sartu zen, azukrea bere exportazioen gai nagusi bihurtuta. Hala ere, Claude Adrien Helvetius filosofoak gogor berba egin zuen ekoizpen hau esklabutzan oinarritzen zela salatuta.\n– 1812an Benjamin Delessert’ek azukrea erremolatxatik ateratzeko prozesua asmatu zuen. Napoleonek kondekorazioa eman zion honengaitik, Frantzia osoan erremolatxa sartzeko aginduta. Urtebete geroago 4.000 tonelada azukre ekoitzi ziren bertan; eta artean esklabutza txarto ikusten hasita zegoenez, frantsesek egoera aprobetxatu zuten abolizioa aldarrikatzeko.\n– British East Indian konpainia ere, giroa aprobetxatu nahian, upeletan “esklabu barik egindako azukrea” letreroa ipintzen hasi zen propaganda modura (gezurra, hasieran).\n– XIX gizaldi hasieran EEBB-ak ere gogor sartu ziren azukrearen negozioan, hiru asmakizun garrantzitsuri esker: lurrin makina, hezur-ikatza egiteko metodoa, eta presio-lapikoa. Orduan agertu zen estrainekotz azukre findua, gaur ezagutzen dugunaren antzekoa.\n– 1865 urtearekin EEBB-etan esklabutza sistema amaitu zen, eta errentagarritasuna mantentzeko, kainabera sailak Cubara eraman ziren.\n– Azukre zuria: kainabera edo remolatxaren prozesu industrialean patsa hiru biderrez prozesatzen da. Lehenengo pasadan sakarosa puroena kentzen da, hau da, dendetan topatzen dugun azukre zuria (%99an sakarosa).\n– Azukre beltza edo morenoa: azukre zuriaren ekoizpen industrialean geratutako hondakina, zenbat eta sakarosa gehiago kendu, orduan eta kolore beltzagokoa.\n– Organiko, integral, ekologiko, biologiko etiketak: azukrearen kasuan, ez dira fidagarriak. Anbiguitate handikoak dira, eta berdin erabiltzen dira jatorrizko landarearen kultibo klasea adierazteko edo ekoizpen mota bereizteko (comercio justo, etabar). Hauei adjektibuei kasu egin baino, hobe izango da produktu bakoitzaren ekoizpen sistema ezagutzea.\n– Panela edo rapadura: gai bera dira (bata osorik eta bestea zehetuta). Kainabera zukua modu artesanalean egostetik irtendako azukreak dira, findu barik.\nArazoa kainabera[[Scolnik J. La mesa del vegetariano. Lidium, 1985]] eta erremolatxaren[[Duffy W: 1977.]] prozesu industrial gogorrean sortzen da. Zukua atera, produktu kimikoekin “argitu”, kontzentratu eta oligoelementuak kenduz ateratzen da azukre zuria (%99an sakarosa), jatorrizko landareen ezaugarriak galdu dituen produktua. Zikloa behin eta berriro errepikatuz azukre gehiago atera daiteke; aldi bakoitzean haren purotasuna jeitsi ahala kolore ilunagoa hartuz doa. Prozesu honen amaieran geratzen diren produktuak bi dira:\n– Azukre beltza: beste izenez hirugarren mailako azukrea, %94 sakarosaz eta %6 hondakinez osatua.\n– Melaza: kristalizatu ezin den %30 sakarosadun likidoa. Tradizionalki ganadua elikatzeko eta erregaia egiteko erabili izan da.\n– Ameriketan: panela [[Panelari buruzko artikulua Eroskiko aldizkarian http://tinyurl.com/panelaeroski]], rapadura, atado dulce, chancaca, empanizao, papelón, piloncilo edo panocha.\n– India-Pakistan: gur edo jaggery.\n– Maurice islak: mascabado, mascabo, muscovado.\n– Dulcitol edo galactitol: esnetik edo melampyrum nemorosum landaretik ateratakoa.\n– Esteviósido: stevia rebaudiana landaretik ateratakoa.\n– Fructosa edo levulosa: fruta eta eztitik atera badaiteke ere, normalean artotik ateratzen da.\n– Isomaltitol: azukre industrialetik ateratako glucomanitol eta glucosorbitol alkoholen nahastea.\n– Lactitol: polialkohola.\n– Maltitol: almidoitik ateratako alkohola.\n– Manitol: manosa azukretik ateratako polialkohola.\n– Neohesperidina dihidrocalcona: laranja mingotsetik ateratzen da.\n– Sucralosa: Splenda izenez ere ezaguna. Sakarosari aldaketa kimiko bat egin eta kloroa sartuta lortzen da.\n– Taumatina: katemfe zuhaitz afrikarretik ateratakua.\n– Xilitol: urki arbolaren egurretik ateratako alkohola.\n– Sorbitol edo glucitol: lehen sorbus aucuparia landaretik ateratzen bazen ere, gaur egunean glukosatik egiten da.\n– Acesulfamo potasikoa.\n– Aspartamo: acido aspártico, fenilalanina eta metanol erabilita.\n– Eritritol: legamiek glukosan eraginda sortutako polialkohola.\n– Sakarina: 1879an sintetizatu zen, ikatzetik, eta protesta handiak egon ziren azukre industriatik (osasunarendako kaltegarria izatea egotzita). Gaur egunean petroleotik ateratzen da.\n– Eztia: edulkorante indartsua izateaz aparte, balio handiko elikagaia da: mineralak (Ca, Fe, P), olio esentzial eta balsamikoak, azido formikoa, bitaminak, glukosa, fruktosa, diastasak, dextrina, albuminak…\n– Stevia rebaudiana landarea: Paraguay eta Brasileko indigenak erabili izan dute edulkorante modura. 1964an hasi zen sail handietan explotatzen, eta mundura zabaldu zen. Azukrea ekoizten duten estatuek oztopo asko ipini dizkiote (Europan ere, oraindik debekatuta dago elikagai industrian).\n– Fruta sikua.\nBere eragina deskribatu baino lehen, kontuan har dezagun ikuspegi dietetikotik azukrea karbohidrato hutsa dela, hau da, bere jatorri naturalean dituen kideetatik banandutakoa (ura, mineralak, proteinak, bitaminak eta zuntza). Baina… hauek guztiok katalizadore modura beharrezkoak direnez, azukre findu dosia hartzen dugunean, gorputzak bere erreserbetatik atera behar izaten ditu; beraz, azukrea gure erreserbak ohosten ari dela esan dezakegu [[Azúcar blanco, ladrón del organismo http://tinyurl.com/nutriciondepurativa]] – [[Colbin A. El poder curativo de los alimentos. Robin book, 2004]].\n– a) Euforia eta hiperaktibitatea: segundo gutxitan igartzen da, azukrea oso bizkor ailegatzen baita nerbio sistemara.\n– b) Depresioa (sugar blues): bere intentsitatea hartutako dosiaren araberakoa izango da; berdin haren iraupena.\n– Gorputzak kaltzio, gatz mineral, bitamina eta enzima jakin batzu mobilizatzen ditu gehiegizko glukosa kopurua suntsitzeko.\n– Makrofagoen beharra oztopatzen da, immunitate sistemak ahulduz.\n– a) Garia gluzido konplexua da, geldiro asimilatzen dena: dijestioan bere molekula luze eta astunak gluzido sinpleetan zatitzen dira pixkanaka. Hauek odolera pasatu ahala areak insulina ekoizten du, eta bere eraginez, gluzido sinpleok gibelera pasatu eta glukogeno moduan gordetzen dira, behar ditugunean energia iturri moduan erabiltzeko.\n– b) Azukrea berriz gluzido sinplez osatuta dago, bizkor asimilatzen direnak. Hala, gluzido sinpleak bapatean ailegatzen dira odolera, denok batera. Honi aurre egin ahal izateko areak insulina uholdea askatzen du, gehiegizko glukosa harrapatu eta gordetzeko. Honek sistema desorekatzen du, insulina deskarga handi horrekin odoleko glukosa kopurua behar dena baino gehiago jaisten baita. 11.00etako “bajoi” karakteristikoa da hau, adiktuek beste azukre dosi batekin gainditzen dutena.\n– (beste edulkoranteak baino kaloria gehiago ditu).\n– Arazo endokrinoak: gultzurrungaineko guruinak, area (diabetearen kausa nagusia da), hazkundeko hormonen jaitsiera…\n– Haginetako arazoak: karies (bakteriak ugaltzen direlako eta haginetatik kaltzioa ohosten duelako), posizio txarra…\n– Hipogluzemia, kolesterolemia.\n– Arteriosklerosia (kardiopatiak, zirkulazio arazoak…).\n– Azaleko arazoak (aknea, dermatitis seborreikoa…).\n– Gibelaren dejenerazioa.\n– Faktore predisponentea hainbat arazoetan: pelbis eta masail hezurren forma txarrak, kandidiasia, hiperaktibitatea, ikasketa arazoak, alergia batzuk, neurosia, eskizofrenia, portaera bortitzak…\nAzukrearen eragin kaltegarriak sahiesten duten hainbeste edulkorante alternatibo daude. Jateko industrian asko erabiltzen dira. Osasun erakundeen kontrola estua da baina, eta edulkorante berririk ez da baimentzen gizakiari kalterik egiten ez diola frogatu arte (kaso batzuk eztabaidan daude). Edozelan ere, denporaren ikuspegia falta da: ikerketak joan den 25 urtean martxan badaude ere, epe luzeko eraginak neurtzeko denpora gutxiegi da[[ Edulkorante artifizialei buruzko artikulua Eroski aldizkarian http://tinyurl.com/edulkoranteroski]].\nGaur egunean ia inork ez du egunero 40-50 gramo azukre baino gutxiago kontsumitzen. Nahiz eta bere efekto guztiak kaltegarriak izan (euforizante izatea ezin dugu-eta efekto ontzat hartu), dietetika eta osasun manualetan “benetako” elikagaiekin batera sartzen da, dieta orekatu baten azukre kopuru minimoa beharrezkoa dela aldarrikatuz[[Azucarera Paraguaya http://www.azpa.com.py/ webgunean irakur dezakeguna ikuspegi konbentzionalaren islada baino ez da. Gogoratu Espainian orain dela urte batzutako publizitate kanpaina: “Ponga azúcar en su vida”.]]. Eta gezurra da hori.\n– Onena fruta litzateke: gordinik, fruta-pasa bezela, puretan…\n– Eztia: azukrea erabat ordezka dezake. Egia da egostean enzimak eta bitaminak galduko dituela, baina hala ere beti izango da azukrea baino osasungarriagoa. Hori bai, kontuan har dezagun kaloria asko dituela.\n– Stevia rebaudiana landarea.\n– Edulkorante artifizialak: osasunari mesederik egiten ez badiote ere, kalterik ere ez. Prestatutako jatekoak erosi nahi baditugu (gailetak, etabar…) aukerarik onena.\n– Azukre artesanalak: azukre industriala baino sakarosa kopuru baxuagua dute (abantaila hau ezerezean geratzen da kantitate gehiago erabili ezkero).\n– Txarrena azukre industriala litzateke, zuria nahiz beltza.\nNúmero 39, Euskaraz\nPrevious Previous post: MAL DE ALTURA\nNext Next post: COSMOVISIÓN ANDINA Y ANARQUISMO COMUNISTA


Saint-Étienne-Roilaye - Wikipedia, entziklopedia askea.\nRetheuil, Chelles, Croutoy, Cuise-la-Motte eta Pierrefonds\n148 (%49) 162 (%53.6)\nSaint-Étienne-Roilaye Frantziako udalerria da, Oise departamenduan dagoena, Frantzia Garaia eskualdean. 2013an 325 biztanle zituen.\n2007an Saint-Étienne-Roilaye udalerrian erroldatutako biztanleak 325 ziren. Familiak 128 ziren, horien artean 28 pertsona bakarrekoak ziren (8 bakarrik bizi ziren gizonak eta 20 bakarrik bizi ziren emakumeak), 44 seme-alabarik gabeko familiak ziren eta 56 seme-alabak dituzten bikoteak ziren.\n2007an 153 etxebizitza zeuden, 124 familiaren etxebizitza nagusia ziren, 19 bigarren erresidentzia ziren eta 10 hutsik zeuden. 148 etxeak ziren eta 5 apartamentuak ziren. 124 etxebizitza nagusietatik 111 bere jabearen bizilekua ziren, 11 alokairuan okupaturik zeuden eta 2 doan lagata zeuden; 2 etxek gela bat zuten, 3 etxek bi zituzten, 20 etxek hiru zituzten, 35 etxek lau zituzten eta 64 etxek bost zituzten. 97 etxek euren parking plaza propioa zuten azpian. 46 etxetan ibilgailu bat zegoen eta 75 etxetan bat baino gehiago zituzten.\nSaint-Étienne-Roilaye udalerriko biztanleria-piramidea 2009an .\n2007an lan egiteko adina zuten pertsonak 227 ziren, horien artean 179 aktiboak ziren eta 48 inaktiboak ziren. 179 pertsona aktiboetatik 170 lanean zeuden (92 gizon eta 78 emakume) eta 9 langabezian zeuden (5 gizon eta 4 emakume). 48 pertsona inaktiboetatik 19 erretiraturik zeuden, 11 ikasten zeuden eta 18 "bestelako inaktibo" gisa sailkaturik zeuden.\n2009an Saint-Étienne-Roilaye udalerrian 129 unitate fiskal zeuden, 346 pertsonek osaturik. Pertsona bakoitzeko diru-sarrera fiskalaren mediana urteko 22.575,5 euro zen.\n2007an zeuden 10 komertzioetatik, 1 erauzte enpresa zen, 2 bestelako produktu industrialen fabrikazioko enpresak ziren, 2 eraikuntza enpresak ziren, 1 ibilgailuen saltze eta konpontze enpresa zen, 1 higiezinen enpresa zen, 2 zerbitzu enpresak ziren eta 1 administrazio publikoko enpresa zen.\n2000. urtean Saint-Étienne-Roilaye udalerrian 3 nekazaritza-ustiategi zeuden, 555 hektarea erabiltzen.\nChelles (1,3 km)\nPierrefonds (2,9 km)\nTaillefontaine (4,9 km)\nCouloisy (5,2 km)\nTrosly-Breuil (5,8 km)\nCuise-la-Motte (5,8 km)\nBNF: 15267807r (data)


Dejaburen "Gure bide galduak" lanak irabazi du XII. Donostia Antzerki Saria\nActualizado 28/02/2012 18:14 CET\nFoto: DONOSTIAKO UDALA/DONOSTIA KULTURA\nDejabu konpainiaren "Gure bide galduak" izenburuko antzerti-lanak irabazi du Donostiako Udaleko Euskara Zerbitzuak eta Donostia Kulturak antolatutako XII. Donostia Antzerki Saria. Saria emateko ekitaldia Antzerkiaren Nazioarteko Egunean egingo da, martxoaren 27an, 20:00etan, Victoria Eugenia Antzokian.\nTalde irabazleak 10.000 euro eta Txiki Agirre 'Keixeta' artistaren margolan bat jasoko ditu. 8.000 euro orain eskuratuko ditu eta gainerako 2.000 euroak jasotzeko, 2015. urtea bukatu aurretik euskarazko antzerki lan berri bat eskaini beharko du Donostian.\nHorrez gain, ikuskizun berri hori prestatzeko (proba saioak egiteko eta abar) bi aste egin ahal izango dituzte Iparraldeko Harri Xurin dagoen produkzio gunean gastu guztiak ordainduta. Harri Xuri produkzio gunea sormena lantzeko eta sustatzeko gunea da eta bertan leku berezia eskaintzen zaio euskarazko sorkuntzari.\nAipatu bezala, saria emateko ekitaldia Antzerkiaren Nazioarteko Egunean egingo da, martxoaren 27an, 20:00etan. Saria emanaldiaren hasieran banatuko da eta ondoren "Gure bide galduak" antzerti-lan saritua ikusi ahal izango da, 2011n Donostian euskaraz eskaini den antzerki lan onena, alegia.\nDonostia Antzerki Saria ematen duen epaimahaiak antzezlan biribila dela aipatu du. Lana sorreratik aipagarria da epaimahaiaren iritziz "jatorrizko lana izateaz gain, elkarlanean sorturikoa delako". "Belaunaldi gazte batek gure gertuko historiaz, 1970eko hamarkadaz, elkarlanean egindako hausnarketaren emaitza da. Gure iraganaren interpretazio berezia da", adierazi du Kepa Errastik (Euskal Aktoreen Batasuna), Pablo Barriok (EHAZE-Euskal Herriko Antzerkizale Elkartea), Ane Gabarainek (AISGE), Agus Perezez (antzerki kritikoa, 'Berria') eta Norka Chiapusok (Donostia Kultura) osaturiko epaimahaiak.\nGainera, euskaraz sortutako lan bat dela azpimarratu du. Eszenografiari dagokionez, soila izan arren oso eraginkorra da epaimahaiaren esanetan. "Harrigarria da ikusteak nola lor daitezkeen hainbeste emozio hain objektu gutxirekin. Elementu guztiak agerian dauden arren emanaldiaren hasieratik, hauen erabilera sinbolikoa ezin hobea da", esan du.\nLanaren eszenaratzea adimen handikoa da, zentzuduna, planteamendu sinpletik konplexutasun semantikorantz doana, konponbide eta trantsizio eszeniko anitz sortuz. Zuzendaritza lana ere nabarmentzekoa dela adierazi du epaimahaiak, "denbora eta espazioa neurtzeko duen maisutasunagatik". Aktoreen lana ere oso maila onekoa eta orekatua da. Horrez gain, zuzeneko musikak ekarpen handia egiten dio lanari.\nGainera, epaimahaiak gogoratu du "Gure bide galduak" antzezlanak harrera oso ona izan duela ikusleen artean. "Desberdina, gertukoa eta hunkigarria izateaz gain, harrera ona izan du ikuslegoaren artean eta ez ohiko ikusleak erakartzea lortu du", azaldu du.\n2011. urtean euskarazko bederatzi antzerti-lan eta 19 emanaldi izan ziren Donostian. Donostia Kulturak eta orain arte Donostiako Euskararen Udal Patronatua izan denak adostutako hitzarmena medio, euskarazko antzerkiaren eskaintza zabala eta egonkorra izatea lortu da azken urteetan, beti ere, urteko ekoizpena kontuan hartuta.\nAntzerkiarentzat garai aldekoenak ez izan arren, Donostian eutsi egin zaio programazioari. Bi erakundeon elkarlanari esker, urtean zehar Donostia Kulturaren antzoki eta guneetan euskarazko antzerki lanak kontratatzen dituzte eta lan bakoitzetik gutxienez bina emanaldi eskaintzen dira, biak osorik ordainduta. Horren ondorioz, 19 emanaldi eskaini ziren euskaraz 2011n Donostian.\n2012ko programazioari dagokionez, Donostiako Udaleko Euskara Zerbitzuaren eta Donostia Kulturaren lankidetza medio, euskarazko antzerti-ikuskizunak bermatuta egongo dira. Are gehiago, neguko programazioaz gain, aurten udan ere euskarazko antzerkia eskaintzea erabaki da urte osoko programazioa osatuz. Horrela, uztailean antzerti-lan bat eta abuztuan bi eskainiko dira, horietako bat Aste Nagusian.


Carn al grill — Eibar.ORG | Eibarko peoria\nHemen zaude: Hasiera / Blogak / Amatiño / Carn al grill\nCarn al grill\nAmatiño 2010/08/21 00:05\nHan-hemenkako seinale, anuntzio, iragarki eta oharretan ez da gero euskal itzulpen txarrik falta izaten baina, sarri behintzat, akatsik gehienei igarri ohi zaie okerreko “logikaren” bat. Ugaldebietako restopean (Abanto-Zierbena) daudenetako bati, ordea, ezin ezelan ere euskal itzulpenaren nondik norakorik sumatu: CARN AL GRILL.\nZortzi-bederatzi kartel daude, barra-atzekaldean, bertako kafetegian zein jatetxean eskaintzen dutenaren berri emanez. Denak ere txukun samarrak, estilo berekoak, bat edo izan ezik.\nHizki handitan euskaraz eta txikitan, berriz, gaztelaniaz zein ingelesez, esaterako:\nGuztietatik, ordea, bat zeharo aldrebesa da.\nBistakoa da arraina eta haragia iragartzeko irizpideak erabat ezberdinak izan direla. Nekez sinetsiko gero itzultzaile berbera izan denik.\nNolabaiteko arrazoiren aurkitu behar eta, oso oker ez banago, carn al grill katalanez da. Daitekeena beraz Kataluniako beste restopen baterako egindako kartela Ugaldebietan jarri izana. Hau horrela balitz itzulpena zuzena litzateke, kokapena aldiz okerra. Baina honek esangura izango luke Kataluniako beste restopen batean zera jarria legokeela: PARRILLAN ERRETAKO OKELA.\nArgazkiak ateratzen ari naizela mostradore osteko zerbitzariak diosta: “Está mal ¿verdad?”. Hau da, ez naiz ni lehena, aurretik ere norbaitek zerbait esan die eta badakite. Baina, jakin arren, ez dute nonbait aldatu beharrik sentitu. Seguru gero Katalunian ez duela euskal testuak egun bi iraun.


Hasi da triatloi denboraldia – Urola Triatloi Kluba\n2015, Lasterketak, Triatloiak\nPosted by admin on 2015/05/07 2016/10/17\nAsteburu honetan, Euskadiko triatloi denboraldiari hasiera eman zaio eta hainbat proba jokatu dira ostiral, larunbat eta igandean.\nOstiralean maiatzaren 1ean, Getariako esprint triatloia jokatu zen eta bertan Plazaola-Godoy Urola T.K.-ko taldekide dezente bertaratu ziren lan bikaina burutuz eta herriko errepresentazioa nabarmen utziz.\nLarunbatean bi izan ziren jokatu ziren probak, bata, Bermeon izan zen eta Euskal Herriko esprint distantziako txapela zegoen jokoan, Plazola-Godoy Urola T.K.-ko Ibone Sanchezek lortu zuen emakumeen mailan, beste proba aldiz Iparraldean jokatu zen Senpereko lakuan hain zuzen ere. Hemen taldekako erlojupeko mistoa egin zuten Plazola-Godoy Urola T.K.-ko kide diren Ainara Gonzalez, Iñaki Etxaniz, Oier Díaz de Espada eta Jose Manuel Benitezek eta lan bikaina burutu ostean 3. postua lortu zuten 60 talde baino gehiago parte hartu zuten triatloian.\nIgandean Senpereko lakuan ere distantzia olinpikoko triatloia jokatu zen eta emakumeen mailan Plazaola-Godoy Urola T.K.-ko Ibone Sanchezek irabazi zuen asteburu bikaina eginaz. Gizonezkoen mailan taldekide batzuk ere joan ziren maila ona emanez. Hurrengo zitak datorren astean izango dira Deba eta Gorlizen\nPrevious Post Duatloi denboraldi amaiera eta duatloi txikia\nNext Post San Silbestre proba Beni eta Larrazaren omenez


DonostiaEuskaraz.eus - Haurrak nagusi\nMujika, XabierElkar, 1990 Haur eta gazte literatura\nZazpi hilabete inguru zeramatzan Tomasek Donostian bizitzen. Bezperan, «ikusiko duk bihar haurren eguna nolakoa den» esan bazioten ere, egunero ohi bezala lanerantz abiatu zenean ahazturik zegoen oso.\nGoizeko zortziak laurden gutxi ziren garajetik ateratzen ari zenean. Ehun metro egin baino lehen ertzain pare batek geldiarazi zuen.\nEskerrak jaiki berria izan arren erabat esna zegoen. Izan ere, ertzainak bapatean jarri zitzaizkion aurrean, eta doi-doi frenatu ahal izan zuen garaiz.\n—A zer nolako sustoa eman didazuen!\n—Aditu al diok? —ertzain batak besteari. Eta Tomasi zuzenduz: —Polikiago ibiliko bazina ez zenuke horrelako sustorik jasan beharko. Gainera, ez al dakizu gaur ezin dela kotxez ibili?\n—Beno, atera zaitez kotxetik, eta hitz egingo dugu.\nUstekabeak sortutako urduritasuna baretzen ari zitzaion heinean, begien aurrean zuenaz ohartzen hasi zen eta harriduraz betetzen. Ertzain itxura eginez gerarazi zutenak ume kakatsu batzuk besterik ez baitziren!\nPlaiera zuriz eta txandal ilunez jantzirik zeuden. Gerriko zuritik zintzilik arkatz lodi bana zuten «porra» bailitzan. Buruan egunkari paperez eginiko txanoa zeramaten, eta lepotik eskegita bular gainean zuten txistua karamelozkoa zen. Izua haserreari bidea uzten hasi zitzaion Tomasen baitan.\nDiruaren hotsaElkar, 1991\nLagun eta bi lagunElkar, 1987


"Imajinaizu", Igor Elortzak • ZUZEU\n“Imajinaizu”, Igor Elortzak\nIgor Elortzak John Lennon-en “Imagine” bertsionatu du, AskeGuneari buruzko letrarekin: “Imajinaizu”. Brometan-benetan idatzi-abestu du kanta Elortzak. Letrarekin bat erantsita duzu hemen.\nBesarkada bat @askegunea #herriharresia. Lennonen Imagine bertsionatu dut, brometan-benetan:grooveshark.com/s/Imajinaizu/5… @grooveshark(r)en bidez\n— Igor Elortza Aranoa (@ielortza) 2013 maiatza 12\nEuskaldun gehixa preso hartzen ez itxitte\nImagine EAJ Madridi plantaten\nImagine konsejeri “Nehiku’re!” esaten\nImagine zipaiadi mosuk botaten…\n“Tipo honi jun jako”\nBaina hau be pasako\nDa egunen baten\nEspañako gobiernu albora izten gerri\nEta errespetaten euskaldunon berbi…\nDinozu “Hau flipata\nDa flipata ber bi”\nBaina ez da hainbeste falta\nTa eing’ou kriston juergi!\naskegunea, Igor Elortza, imagine, imajinaizu, musika, ondarroa\nOndarroako AskeGuneko zubiaz\n5 pentsamendu ““Imajinaizu”, Igor Elortzak”-ri buruz\nIon 2013-05-14 08:07\nBertso hauetan falta dira gauzak. Niri hauxe bururatu zait: “Imajina ETA autokritika itten, iujuuu uuu!!!”\nGehiegi imajinatzeko, ezta? Igorri burutik pasa ere ez…\nDena dela, Animo haundiak Ondarruko jendiai!!\nJoxean 2013-05-14 10:20\nImajinatu pentsamendu eta adierazpen askatasun osoz bizi izatea Euskal Herrian.\nxoxobeltz 2013-05-14 13:34\n“Imagine EAJ Madridi plantaten”, Igortxu, ez gaituk atzo jaio, EAJ bakarrik? Tira ba, betekiko leloak ez dute beteriko balio, Madrilera, beste batzuk doaz ere…Herri Mugimendua behar dugu, politiko profesionalak pañalak bezalakoak dira: aldizka aldatu behar dira, motibo berdinagatik gainera!!\nIñaki Beitia 2013-05-14 16:00\nAsko gustatu zait Igor Elortzak sortutako kanta! Primerakoa! Eta gainez uste det entzun duten ia guztiei ere beste hainbeste laket zaiela. Baina, gauzak zer diren, iruzkinak bakarrik dira zirikatzeko, kritikatzea sortzea baino errazagoa da eta! Aupa Ondarrua! Eta aupa sortzaileen lana!\nIrala 2013-05-14 20:38\nHalako kanta ederra… “zipalladi” bezalako korrokadekin lohitzea ere. Ederra maila artistikoa!! Ganera, jatorrikoak “imagine ALL the people” zioen, ez imajinatu niretarrak neureekin neure gauzatxoak egiten. Kataluniakoa ondo ateratzen bazaie, gugatik, euskaldunongatik, egindako barreak Pirinio osoan entzungo ditugu!! Bitartean, segi, segi, sektarismo eta biktimismo merke ttikiaz konbentzituak elikatzen eta gainontzekoak (%80) uxatzen, edo ezaxolatzen. Gehiago espero nuen Elortzarengandik.


Neguko oporretan sormena pizteko, aktibo egoteko eta ondo pasatzeko eskaintza paregabea - Berriak - Hernani\nNeguko oporretan sormena pizteko, aktibo egoteko eta ondo pasatzeko eskaintza paregabea\nUrtero bezala, neguko oporretan ondo pasatzeko egitarau zabala prestatzen dute udal zerbitzu desberdinek elkarlanean. Aurten ere ekitaldiz beteta datorkigu agenda: ume eta nerabeentzat, bereziki, prestatua da egitaraua baina familia osoak ondo pasatzeko aukera paregabea da, zalantzarik gabe.\nNeguko oporretan zer? dio kartelak. Txistor jana, eskulan tailerrak, komikigintza, zirkua, zinema, antzerkia, karaokea, bingoa, zunba, eskalada, arku tiroa, rapela, mural margoketa, irteerak... Oporrak gainean dauzkagu eta, nahi izanez gero, aspertzeko betarik ez dugu izango. Umeei eta nerabeei zuzenduta daude ekintza gehienak, baina familia osoan gozatzeko modukoak dira batzuk.\nUdaleko sail desberdinek elkarlanean antolatzen dituzte ekintza hauek guztiak. Kultura, Jarduera Fisikoa eta Kirola, Gazteria, Euskara, Liburutegia, Gaztelekua... Denek indarrak batu dituzte sormena, jarduera fisikoa eta gozamena sustatzeko.


EH Bilduk Mayaren «kudeaketa arduragabea» salatu du koronabirusaren krisian | IRUINDARRA | Naiz\n21 OCT. 2020 - 13:47h\nEH Bilduk Mayaren «kudeaketa arduragabea» salatu du koronabirusaren krisian\nKoalizio subiranistak Enrique Maya Iruñeko alkatearen «kudeaketa arduragabea» salatu du covid-19aren krisian Nafarroako Gobernuaren neurriak kritikatu, alternatibarik ez eman eta udal oposizioaren ekimenak geldiarazteagatik.\nEl líder de la oposición, Joseba Asiron. (Iñigo URIZ/FOKU)\nEH Bilduk ohar batean azaldu duenez, okerren dauden auzoetarako plan sozial bereziak diseinatzea, laguntza-funtsak handitzea, ostalaritzarako plan bat aztertzea eta gabonetako afekzioak aztertzea proposatu du, baina Nafarroa Sumak uko egin dio oposizioaren proposamenak ostiraleko covid batzordearen gai-zerrendan sartzeari.\n«Arduratuta gaude Mayaren kudeaketak gero eta antz handiagoa duelako Isabel Ayuso Madrilen egiten ari den kudeaketarekin. Alegia, gaizki kudeatu, oposizioa deuseztatzen saiatu, erakundeen arteko liskarra sustatu, eta hau guztia helburu bakarrarekin: egungo egoera larrian duen erantzukizuna ezkutzatzea. Ez dezagun ahaztu Iruñea estatuan daturik okerrenetakoak dituen hiria dela», azaldu du koalizio subiranistak.\nBere ustez, koronabirusaren aurrean, udalak herritarrei «tresna eraginkorrak eskaini behar dizkio birusaren hedatzea errazten duten egoerak saihesteko (pilaketak edo baliabiderik eza kasu), detekzio-mekanismo goiztiarrak bultzatu behar ditu eta laguntza funtsak handitu behar ditu okerren dagoenari arreta egokia emateko».\n«Horren ordez, Enrique Mayak interes handiagoa du Nafarroako Gobernuarekin konfrontazio zuzenean aritzeko, haien neurriak kritikatuz baina alternatibarik eskaini gabe, Udalean oposizioaren proposamenak boikoteatzen dituen bitartean, laguntza planak gaizki kudeatuz, hala nola merkataritzarako, kulturarako edo ostalaritzarako bonuak, eta irtenbide polizialak lehenetsiz inbertsio soziala handitu ordez», hausnartu du EH Bilduk.\nGainera, «covidaren krisi betean gauden honetan», koalizioak salatu du alkatea pandemiarekin zerikusirik ez duten eta bere hauteskunde programan zeuden neurriak diru publikoarekin finantzatzen aritu dela. Hala nola, Espainiako Itzulia (40.000 euro) eta Gabonetako argiak (156.000 euro). Azkenik,oso eztabaidagarriak diren erabakiak hartzeko «krisi testuingurua probestu» duela kritikatu du, indarkeria sexistaren aurkako kartelak kentzea edo El Vergel adineko pertsonentzako egoitzako erabiltzaileen aurreani kastetxe pribatu bateko familiak lehenestea, besteak beste.\nAuzokako planak, ostalariekin lan-saioa eta Gabonak prestatzea\nEH Bilduk proposamen bat aurkeztu zuen joan den urriaren 14an, ostiral honetako Covid batzordean hiru gai eztabaidatzeko: auzoetako hedapen datuen azterketa zehatza, bakoitzari egokitutako estrategiak ezartzeko; ostalaritza elkarteetako ordezkariekin bilera bat, balizko udal estrategiak eta laguntzak ebaluatzeko; eta, azkenik, lan proposamen bat, Gabonak nola prestatu erabakitzeko.\n«Bada, eskuineko hirukoak uko egin dio proposamen horietako bat bera ere bilerako gai-zerrendan sartzeari, atzo arte jakinarazi gabe eta bere eskumenak gaindituta; izan ere, Osoko Bilkuraren Araudiak berak, informazio-batzorde honen funtzionamendua arautzen duenak, oposizioko taldeei gaitasuna ematen die gai-zerrendan eztabaidarako puntuak sartzeko», salatu du.\n«Batzorde hau oposizioko babesarekin soilik eratu zen, eta bere helburua Iruñean pandemiaren aurka borrokatzeko neurriak proposatzea, eztabaidatzea, aztertzea, adostea eta sustatzea da, epe ertain eta luzera, elkarlanean, Covidari ahalik eta eraginkortasun handienarekin aurre egiteko», esan du koalizioak.\n«Hala ere, badirudi Mayaren gobernu taldeak organo horren papera boikoteatu eta gutxiestu nahi duela, aldebakartasunetik eta inposaketatik erabakiak hartzen jarraitzeko, gainerako alderdien proposamenak mespretxatuz eta Gobernuaren neurrien aurkako doako kritika eta erakundeen arteko liskarra lehenetsiz», hausnartu du EH Bilduk.\nHala eta guztiz ere, koalizio subiranistak iragarri du Covid batzordean eztabaidarako proposatutako hiru ekimenak defendatzen jarraituko duela, eta «herritarrek, auzoek edo gizarte sareak egindako proposamen guztiak foro honetara eramaten» jarraituko duela, Udalak ekimena har dezan.


etxeko-jolasak Archivos - Veterinaria Salburua\nOrain, denbora txarra helzen denean, askotan, ezin ditugu gure txakurrarekin ohiko jarduerak egin. Ibilaldiak laburtzen dira eta jarduera txikiagotzen da. Hau jabe askori urduri uzten die bere lagunek ez dutelako behar duten jarduera. Gehiengoak ez dakiena da, joku asko daudela barnean jolasteko. Adibidez, usaimen-jokoak.\nUsaimen-jokoak dira, gure txakurra mentalki nekatzeko eta estimulatzeko forma zoragarria. Gainera, ondo eginda, txakurrek ez dute sufritzen bai joko tradizionalekin hainbeste estres, eta horregatik oso onak dira portaera arazoak dituzten txakurrentzat.\nGure txakurren usaimena sustatzeko era asko daude. Ohituta ez badaude, agian behar izango dute denbora pixka bat bere sudurra erabiltzen ikasteko, beraz erraz jarri behar izango diegu hasieran eta pixkanaka-pixkanaka jokoak zailagoak egiten. Seguru denbora gutxitan eta konturatu gabe jokorik korapilatsuenak ebazteko artista batzuk bihurtuko direla.\nLehenengo saioetan erraz jarriko diegu, janaria aurkitzea ez badute lortzen, zapuztuko dira eta ez nahi izango dute berriz saiatu. Asko jaten duten txakurrentzat beraien pentsua erabil dezakegu eta horrela ez dira lodituko. Bere janariak gehiegi erakartzen ez zaien txakurreei sari desiragarriagoak erabil ditzakegu. Baina kontuz kantitatearekin ez pasatzea! Oso premio txikiak erabil dezakegu, haiek usainduko dituzte ere.\nLehen ariketa da janaria hartzea eta gelako lurzorutik barreiatzea. Erraza ezta?Hasieran bistak asko gidatuko ditu, baina usaimenagatik aurkitzen duten txutxe bat beti egongo da. Ideala da ahozko seinale bat jartzea jokoaren hasieran adibidez “Bilatu!” Horrela jakingo du jolasa hasten dela.\nJoko hau ulertzen dutenean zailagoa jarriko diogu, janari zati batzuk ez duen ikusten tokietan jarriko ditugu. Aulki-hanken atzean, burua sartzen ez zaien tokietan…) Zuzenki ez ditzatela ikus, eta bilatu behar dezala. Honek menderatzen duenean, zailago jarriko diogu. Altura desberdinetan jarri, kutxa bat mugitu behar duenean janaria aurkitzeko.. Lorategia dutenak, joko hau apur bat zailtzeko forma handia, belarraren artean janaria botatzea da. Gure klinikan etxean jolasteko jostailuak dauzkagu, adibidez Kong jostailua. Janaria sartuko dugu Kong barruan eta gure txakurra atera beharko du jateko.\nJoko erraz hauek probatzera animatzen dizuet guztiei. Denbora gutxi barru, joko samar korapilatsuagoak ikasiko ditugu, jada maila hau menderatzen duten haietarako, erne egon zaitezte!


Mundumira Bergaran ospatzea aztertzen dabil Mankomunitatea - Debagoiena - Goiena.eus\nMundumira Bergaran ospatzea aztertzen dabil Mankomunitatea\nAintzane Irizar 2007-10-26 17:39\nAgintaldiko hirugarren batzarra egin zuen eguaztenean Debagoieneko Mankomunitateko gobernu batzordeak. Batetik, Mankomunitateko turismo teknikariak 2008ko Mundumira jaialdiaren gainean egindako proposamena aztertu zuten eguaztenean Mankomunitatearen gobernu batzordean. Teknikariak proposatu du 2008ko Mundumira egitea Bergaran. Orain, Bergarako Udalaren erantzuna jakin beharko da.\nBestalde, 2008. urterako tasak onartu zituzten; hiltegiko tasek %3,5eko igoera izango dute eta Enpresa Ekintzetarako Zentroko tasak igoko dira %3,6. Tasa horiek jendaurrean egongo dira 30 lan-egunez, eta kontrako alegaziorik ez badago, behin betiko onartuta geratuko dira.\nZaldibar eraikinean aldaketak\nMankomunitatearen egoitza berria izango den Zaldibar eraikinean uztailean hasi zituzten egokitzapen lanak. Orain, proiektu horri hainbat aldaketa egitea onartu du gobernu batzordeak; horrek dakar aurrekontuaren igoera bat. Hasierako aurrekontua zen 2.868.909 euro.\nOrain onartu dute kopuru horri gehitzea 132.152 euro. Proiektuari gehitu diote, besteak beste, argiteria sistema, errekako landareen inausketa berezia egitea, egitura indartzea, hoditerian hainbat aldaketa egitea eta musika-haria ezartzea. Argiteria sisteman izan da igoerarik handiena: 112.294 euro, hain zuzen ere.\nAzkenik, aipatzekoa da zabor bilketen egutegiak onartu dituztela, 2008. urterako. Abenduan edo urtarrilean banatuko dituzte egutegiok etxez etxe.